Kerajaan janji bantu rakyat terjejas pandemik
Oleh NUR ALINA HASSAN

27 Mac 2021, 7:29 pm
MUAR- Kerajaan berjanji untuk terus komited membantu rakyat daripada pelbagai aspek bagi memulihkan semula kehidupan yang terjejas berikutan pandemik Covid-19.
Perdana Menteri, Tan Sri Muhyiddin Yassin berkata, beliau akan menggunakan segala keupayaan termasuklah meningkatkan usaha agar rakyat dapat mengecapi hidup normal seperti sebelum ini.
“Ini bebanan yang kerajaan sedang pikul, saya beri jaminan insya-Allah selagi kita ada upaya, kita ada usaha, kita ada keupayaan dari segi kewangan sedikit sebanyak segala-galanya akan kita gunakan untuk membantu supaya rakyat kembali hidup seperti masa-masa yang lepas.
“Buktinya, dalam tempoh setahun Covid-19 melanda negara, kerajaan sudah membelanjakan lebih RM600 bilion untuk membantu rakyat dengan sebahagiannya disalurkan menerusi Pakej Rangsangan Ekonomi Prihatin Rakyat,” katanya.
Beliau yang juga Ahli Parlimen Pagoh berkata demikian ketika berucap pada Program Sembang Santai bersama Masyarakat Mukim Sungai Terap di Warung Taufik, Sungai Terap di sini, hari ini.
Terdahulu, beliau turut mengumumkan pelancaran Pagoh Economic Zone sebagai membantu menjana pendapatan masyarakat.

Ujar Muhyiddin, kewujudan Pagoh Economic Zone berupaya menarik pelabur untuk merancakkan pelaburan ke kawasan ini.-K! ONLINE


4,000 helai tudung raya dirampas
Oleh YATIMIN ABDULLAH

27 Mac 2021, 6:07 pm
TUMPAT – Pasukan Gerakan Am (PGA) Batalion 7 merampas sebanyak 4,000 helai kain tudung seludup yang dipercayai untuk dijual sempena Hari Raya Aidilfitri tidak lama lagi di pangkalan haram Simpangan di sini semalam.
Rampasan tudung bernilai RM160,000 pada pukul 7 petang itu hasil rondaan rutin yang dilakukan oleh PGA menerusi Op Benteng Covid-19 di sempadan negara.
Pegawai Pemerintah Medan PGA, Superintendan Nor Azizan Yusof berkata, selain kain tudung, pihaknya turut merampas sebuah kereta jenis Proton Iswara Aeroback yang dipercayai digunakan sewaktu aktiviti penyeludupan.
Menurutnya, semasa melakukan rodaan, anggota PGA telah terserempak dengan kereta tersebut yang berada dalam keadaan mencurigakan di lokasi berkenaan.
“Apabila menyedari kehadiran anggota PGA, pemandu kereta itu telah bertindak melarikan diri ke negara jiran dengan menaiki perahu.
“Pemeriksaan ke atas kereta itu telah membawa kepada penemuan bungkusan plastik yang diletakkan di tempat duduk belakang dan bonet,” katanya dalam satu kenyataan di sini hari ini.

Nor Azizan memberitahu, pemeriksaan lanjut di dalam plastik itu telah menjumpai sebanyak 4,000 helai tudung wanita.
Katanya, PGA tidak menolak kemungkinan tudung-tudung itu akan dijual sempena Hari Raya Aidilfitri tidak lama lagi dan kes disiasat mengikut Seksyen 135 (1) (e) Akta Kastam 1967.


PN tidak takut laksana Undi-18
Oleh KHAIRUL MOHD. ALI

27 Mac 2021, 3:45 pm
MUAR – Penangguhan undi 18 tahun (Undi-18) seperti yang diumumkan Suruhanjaya Pilihan Raya (SPR) baru-baru ini tidak seharusnya dijadikan isu politik oleh mana-mana pihak.
Perdana Menteri, Tan Sri Muhyiddin Yassin berkata, kerajaan Perikatan Nasional (PN) menghormati keputusan dibuat SPR yang merupakan sebuah badan bebas.
Menurut beliau, penangguhan itu juga bukan disebabkan pentadbirannya berasa ‘takut’ dengan pelaksanaan undi 18 tahun itu sebaliknya pihaknya telah mendesak agar Undi-18 dilaksana menjelang September, namun badan itu tidak dapat berbuat demikian.
“Kita berbincang mengenai isu ini, saya kata tak boleh ke September tahun ini, dia (Pengerusi SPR) kata tak boleh. Habis nak paksa macam mana.
“Kita perlu realistik dan tak perlu dipolitikkan kerana ia melibatkan perkara besar termasuk kerjasama dengan Jabatan Pendaftaran Negara kerana membabitkan jutaan pengundi,” katanya.
Beliau berkata demikian kepada pemberita selepas melancarkan fasa pertama Zon Ekonomi Khas Pagoh di Galeri Jualan Sime Darby, di sini hari ini.

Beliau turut menegaskan kerajaan PN pimpinannya tidak gentar menghadapi pengundi muda, sekiranya Undi-18 dilaksanakan pada Pilihan Raya Umum Ke-15 (PRU-15) akan datang.
“Ada kata kerajaan PN takut, kami tidak takut, malah sebahagian besar anak muda saya yakin menyokong kerajaan.
“Jadi mengapa kita terlalu emosi dalam hal ini, lagi cepat lagi bagus (Undi-18 dilaksanakan) tapi nak buat macam mana,” ujarnya.
Muhyiddin yang juga presiden Parti Pribumi Bersatu Malaysia (Bersatu) turut menjelaskan pelaksanaan Undi-18 adalah tanggungjawab SPR sepenuhnya dan bukan bawah bidang kuasa kerajaan. – K! ONLINE


Kes baharu kekal melebihi 1,000
Oleh SITI A'ISYAH SUKAIMI

27 Mac 2021, 5:36 pm
PUTRAJAYA – Negara masih merekodkan kes melebihi 1,000 dengan 1,199 kes hari ini menjadikan jumlah kes positif Covid-19 sebanyak 340,642 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 283 kes disumbangkan oleh negeri Selangor dan diikuti oleh Sarawak sebanyak 267 kes dan Kelantan sebanyak 138 kes.
“Seterusnya, Pulau Pinang (125 kes), Kuala Lumpur (84 kes), Johor (81 kes), Sabah (64 kes), Negeri Sembilan (43 kes), Melaka (36 kes), Kedah (33 kes) dan Pahang (30 kes).
“Negeri lain ialah Perak (sembilan kes), Terengganu (tiga kes), Labuan (dua kes) dan Putrajaya (satu kes),” katanya pada ciapan Twitter beliau di sini hari ini.
Ujarnya lagi, negeri Perlis tidak merekodkan kes baharu hari ini. -K!ONLINE


Lebih 5 juta pelancong disasar lawat PD pada 2022
Oleh ZAKKINA WATI AHMAD TARMIZI

27 Mac 2021, 6:51 pm
PORT DICKSON – Lebih lima juta pelancong disasar melawat ke daerah ini bersempena Tahun Melawat Port Dickson pada tahun 2022.
Menteri Besar, Datuk Seri Aminuddin Harun berkata, sasaran itu adalah berdasarkan trend kedatangan pelancong ke pantai-pantai peranginan di daerah ini yang semakin meningkat terutama selepas tempoh Perintah Kawalan Pergerakan (PKP) baru-baru ini.
“Kerajaan negeri meletakkan sasaran ini dan pastinya (perkembangan terkini) sebagai satu tanda yang amat baik dalam industri pelancongan.
“Alhamdullilah, malah kita juga lihat ada satu hotel baharu yang beroperasi di sini dan berharap ia juga dapat memulihkan kembali sektor ini selepas penularan wabak Covid-19,” katanya selepas menyempurnakan Majlis Perasmian Taman Tema Air Ehsan Waterpark Port Dickson dekat sini hari ini.
Dalam pada itu, Aminuddin berkata, selain daerah Port Dickson, beberapa daerah lain seperti Kuala Pilah, Seremban, Jempol, Rembau, Jelebu juga akan dijadikan kawasan tarikan pelancong.-K! ONLINE


PKPD di dua lokap tahanan PATI
Oleh ZULKIFLI MANZOR

27 Mac 2021, 6:37 pm
PETALING JAYA – Kerajaan bersetuju melaksanakan Perintah Kawalan Pergerakan Diperketatkan (PKPD) di Lokap Tahanan pendatang asing tanpa izin (PATI) Kompleks Kementerian Dalam Negeri (KDN) Setia Tropika di Johor Bahru, Johor bermula 28 Mac sehingga 10 April 2021.
Menteri Kanan (Pertahanan), Datuk Seri Ismail Sabri Yaakob berkata, kerajaan turut bersetuju mengenakan PKPD di Lokap Tahanan PATI Jabatan Imigresen Malaysia (JIM) Bangunan Sultan Iskandar, Johor Bahru bagi tempoh sama.
Menurut beliau, keputusan itu diambil selepas Kementerian Kesihatan Malaysia (KKM) melaporkan berlaku peningkatan kes positif Covid-19 secara mendadak di dua lokasi tersebut.
“KKM telah melaksanakan ujian saringan ke atas 82 PATI di Kompleks KDN Setia Tropika dan daripada jumlah itu 39 orang didapati positif Covid-19.
“Manakala sehingga 25 Mac 2021, sebanyak 51 kes positif telah dilaporkan di Lokap Tahanan PATI Jabatan Imigresen Malaysia (JIM) Bangunan Sultan Iskandar, hasil saringan ke atas tahanan yang bergejala,” katanya dalam satu kenyataan media hari ini.
Ismail Sabri berkata, pelaksanaan PKPD itu untuk memudahkan KKM melaksanakan saringan secara bersasar ke atas semua tahanan, kakitangan serta kontak rapat untuk memastikan tiada jangkitan dalam komuniti.

Jelas beliau, SOP PKPD di pusat tahanan terbabit sama seperti yang diumumkan sebelum ini termasuk pergerakan keluar masuk dan lawatan oleh ahli keluarga tidak dibenarkan. – K! ONLINE


WST 2040 pastikan jaminan air negara -PM
Oleh NOR IDAYU BOSRO

27 Mac 2021, 5:32 pm
PUTRAJAYA – Kerajaan akan memastikan jaminan air kepada semua rakyat di negara ini pada masa hadapan di bawah Transformasi Sektor Air 2040 (WST 2040).
Perdana Menteri, Tan Sri Muhyiddin Yassin berkata, menerusi WST 2040, sektor air dijadikan sebagai sektor ekonomi utama dalam menjana pendapatan dan peluang pekerjaan.
“Sektor air akan ditransformasi daripada sektor sokongan kepada enjin penggerak yang dinamik menerusi WST 2040. Ia akan menjadikan satu sektor yang bakal menyumbang kepada pertumbuhan ekonomi negara merangkumi pertumbuhan sosial dan alam sekitar negara.
“Bagi kerajaan, sektor air negara adalah sektor yang mampu berdaya maju setanding dengan sektor tenaga,” katanya.
Beliau berkata demikian dalam rakaman ucapan khas sempena Hari Air Sedunia 2021 peringkat kebangsaan bertemakan ‘Menghargai Air’ hari ini.
Muhyiddin berkata, secara teori, Malaysia mempunyai sumber air yang cukup dengan simpanan air bawah tanah yang banyak iaitu kira-kira 5 trilion meter padu.

Katanya, Malaysia juga menerima taburan hujan secara purata sebanyak 971 bilion meter padu setahun.
“Bagaimanapun, sumber yang banyak ini perlu diurus dengan baik dan berhemah untuk mengelakkan daripada berlakunya insiden keputusan bekalan air ataupun pencemaran terhadap bekalan air untuk kegunaan seharian kita,” katanya.-K! ONLINE


Azrinaz timang bayi perempuan lagi
Oleh HARYATI KARIM

27 Mac 2021, 4:35 pm
PETALING JAYA – Bekas personaliti televisyen Azrinaz Mazhar Hakim selamat melahirkan bayi perempuan di sebuah pusat perubatan, pada pukul 1.15 tengah hari semalam.
Bayi itu dilahirkan secara normal dengan berat tiga kilogram. Berita gembira tersebut diumumkan Azrinaz menerusi akaun Instagramnya sebentar tadi.
“Malaykha, suami dan saya ingin mengumumkan kehadiran orang baru dalam keluarga kami. Anak keempat yang lahir dari rahim saya.
“Syukur ke hadrat Ilahi, pemilik segala alam. Keberkataan Jumaat penghulu segala hari, saya telah selamat melahirkan permata hati perempuan pada 26 Mac 2021,” tulis Azrinaz.
Tambahnya, proses kelahiran berlangsung dalam keadaan tenang tanpa ada sebarang komplikasi mahupun pembedahan.
“Saya ingin berterima kasih atas doa dan sokongan yang diberikan sepanjang tempoh kehamilan,” kongsinya lagi.

Azrinaz, 42, telah memiliki seorang seorang anak perempuan, Areesya Malaykha, 2, hasil perkongsian hidup dengan suami, Fairos Khan Abdul Hamid yang dinikahi pada 1 Mei 2018.
Menerusi perkahwinan terdahulu bersama Sultan Brunei, Sultan Hassanal Bolkiah, Azrinaz dikurniakan sepasang cahaya mata iaitu, Pengiran Muda Abdul Wakeel, 15, dan Pengiran Anak Puteri Ameerah Wardatul Bolkiah, 13. – K! ONLINE


Finalis Belia Komanwel penerima Anugerah Pelajaran Diraja UMT
Oleh TENGKU DANISH BAHRI TENGKU YUSOFF

27 Mac 2021, 4:55 pm
KUALA NERUS – Finalis Anugerah Belia Komanwel 2021, Mogesh Sababathy, 24, dinobatkan sebagai penerima Anugerah Pelajaran Diraja pada Konvokesyen Universiti Malaysia Terengganu (UMT) ke-18 hari ini.
Sababathy yang merupakan graduan Ijazah Sarjana Muda Sains (Biologi Marin) menerima anugerah itu selepas cemerlang memperoleh Purata Nilai Gred Kumulatif, 3.86.
Beliau sebelum ini tercalon sebagai finalis Anugerah Belia Komanwel 2021 menerusi Ocean Hope Project yang merupakan projek kesedaran konservasi laut.
“Anugerah Pelajaran Diraja UMT ini menaikkan lagi semangat saya untuk terus memperjuangkan isu alam sekitar.
“Saya akan terus memberi sumbangan meningkatkan kesedaraan tentang konservasi laut yang telah dirintis menerusi
Ocean Hope Project,” katanya selepas menerima anugerah tersebut pada majlis Konvokesyen UMT ke-18 di sini hari ini.
Majlis konvokesyen yang pertama kali diadakan secara hibrid itu dirasmikan Sultanah Terengganu, Sultanah Nur Zahirah secara persidangan video.

Sababathy berkata, beliau tekad untuk meneruskan Ocean Hope Project yang diasaskan bersama teman kuliahnya selepas ini walaupun sudah menamatkan pelajaran di peringkat ijazah sarjana muda.
Ujarnya, beliau amat terhutang budi dengan pengurusan dan pensyarah UMT yang telah banyak memberi ruang kepadanya untuk menonjolkan potensi diri menerusi aktiviti kokurikulum, kelab, persatuan dan sukarelawan.
“Bagi rancangan masa depan, saya akan melanjutkan pengajian ke peringkat Doktor Falsafah (PhD) dalam bidang Biologi Molekul dan Kejuruteraan Genetik di Universiti Putra Malaysia (UPM) pada September ini,” katanya. – K! ONLINE


Lima maut, bangunan 10 tingkat runtuh di Mesir
Oleh KOSMO!

27 Mac 2021, 6:35 pm
KAHERAH – Lima orang terkorban  dan lebih 20 yang lain cedera selepas sebuah bangunan di daerah Gesr Suez di ibu kota Mesir, Kaherah runtuh hari ini.
Pejabat Gabenor Kaherah dalam satu kenyataan berkata, insiden  melibatkan sebuah bangunan  yang terdiri daripada ruang bawah tanah, tingkat bawah dan sembilan tingkat atas.
“Bilik krisis kerajaan menerima maklumat kejadian pada pukul 3 pagi (waktu tempatan). Seramai lima orang disahkan terkorban, manakala 24 orang cedera dalam kejadian  itu.
“Gabenor Kaherah, Khaled Abdel Aal telah pergi ke lokasi kejadian diiringi pasukan perlindungan sivil,” kata kenyataan itu.
Beliau turut mengarahkan supaya satu jawatankuasa teknikal dibentuk untuk memeriksa bangunan di kawasan  sekitarnya dan menilai impak akibat runtuhan itu.
Mesir mengalami  banyak insiden bangunan  runtuh yang meragut nyawa manusia sejak beberapa tahun lalu yang antara lain berpunca daripada kerosakan  premis dan tidak mematuhi peraturan pembinaan. – AFP


Banduan lolos dari Penjara Pengkalan Chepa diburu polis
Oleh ROHANA MOHD. NAWI

27 Mac 2021, 2:04 pm
KOTA BHARU – Polis sedang mengesan seorang banduan yang melarikan diri dari Penjara Pengkalan Chepa di sini hari ini.
Banduan berkenaan, Mohamad Soolleh Mohd. Noor, 31, yang berasal dari Kampung Delima, Wakaf Bharu dekat Tumpat disedari oleh pihak penjara telah meloloskan diri kira-kira pukul 10 pagi.
Ketua Polis Daerah Kota Bharu, Asisten Komisioner Abdul Rahim Daud berkata, sebelum ini, banduan itu dalam tahanan reman bagi kes di bawah Seksyen 15(1 ) Akta Dadah Berbahaya.
Katanya, suspek dimasukkan ke Penjara Pengkalan Chepa pada Isnin lalu dan disedari melarikan diri ketika sedang membuang sampah.
“Suspek dipercayai telah memanjat pagar di kawasan menara penjara tanpa disedari pegawai yang bertugas.
“Kita menerima maklumat kira-kira pukul 10.13 pagi selepas dihubungi oleh pihak penjara sebaik menyedari seorang banduan telah melarikan,” katanya ketika dihubungi Kosmo! di sini hari ini.

Abdul Rahim berkata, semakan mendapati, suspek mempunyai beberapa rekod lampau berkaitan kes jenayah dan dadah.
Katanya, polis dengan kerjasama Jabatan Penjara sudah melancarkan gerakan mengesan suspek dan memohon orang ramai yang menemui suspek agar segera menghubungi segera balai polis berdekatan.
Tambahnya, kes disiasat mengikut Seksyen 223/224 Kanun Keseksaan kerana melarikan diri daripada tahanan polis. – K! ONLINE


[VIDEO] Adik Neelofa beremosi, sebak nikahkan kakak
Oleh KOSMO!

27 Mac 2021, 2:16 pm
PETALING JAYA – Adik lelaki kandung Neelofa, Mohd. Aqief Mohd. Noor kelihatan sedikit beremosi dan sebak ketika menikahkan kakaknya itu pagi tadi.
Menerusi satu perkongsian video, Mohd. Aqief yang juga merupakan Ketua Pegawai Eksekutif Naelofar Hijab berhenti beberapa saat semasa melafazkan nikah untuk kakaknya yang tersayang itu.
Suami kepada wanita bernama Aina Syahirah itu kemudian menyambung semula lafaz nikah kakaknya tersebut sebelum Neelofa sah menjadi permaisuri hati Haris dengan mengikat ikatan suci sebagai suami isteri.
Sebelum ini, menerusi muat naik video YouTube adik tiri Neelofa, Atisha Khan, bekas pengacara MeleTOP itu pernah mendedahkan, Mohd. Aqief merupakan antara adik-beradik yang sangat rapat dan amat memahami dirinya.
Terdahulu, Mohd. Aqief turut menikahkan kakak sulungnya, Noor Nabila Mohd. Noor yang selamat disatukan bersama pasangannya Engku Emran Engku Zainal Abidin 19 Mac lalu. – K! ONLINE


Pernikahan Neelofa-Haris sohor kini
Oleh ZULKIFLI MANZOR

27 Mac 2021, 1:57 pm
PETALING JAYA – Majlis pernikahan Neelofa atau nama sebenarnya Noor Neelofa Mohd. Noor, 32, dengan pasangan Haris Ismail, 26, kini trending di media sosial hari ini.
Setakat pukul 1.30 petang, kisah tentang majlis perkahwinan tersebut yang berlangsung pagi ini telah mendapat lebih 44,000 ciapan di laman sosial Twitter.
Ciapan tentang majlis perkahwinan Neelofa dan Haris malah jauh mengatasi ciapan berkenaan Perhimpunan Agung UMNO (PAU) 2020 yang juga diadakan hari ini.
Tangkap layar sohor kini di laman Twitter.
Rata-rata netizen mengucapkan tahniah kepada pasangan tersebut dan mendoakan kebahagian dalam kehidupan mereka yang seterusnya.
Pasangan itu dinikahkah adik lelaki Neelofa, Mohd. Aqief Mohd. Noor kira-kira pukul 11.30 pagi tadi.
Neelofa menerima sebentuk cincin sebagai mas kahwin daripada pihak lelaki, namun jumlah wang hantaran dirahsiakan atas permintaan kedua-dua belah mempelai. – K! ONLINE


Doakan kebahagiaan Neelofa – ibu
Oleh KOSMO!

27 Mac 2021, 2:02 pm
PETALING JAYA – Ibu kepada selebriti terkenal Neelofa, Datin Noor Kartini Noor Mohammed memohon doa orang ramai untuk kebahagiaan anaknya.
Noor Kartini, 54, menerusi muat naik dalam InstaStorynya menitipkan harapan dan doa tersebut buat anaknya yang baru sahaja menamatkan zaman bujang dengan lelaki pilihan, Haris Ismail.
“Alhamdulillah. Terima kasih kepada semua yang beri ucapan. Saya pohon kepada semua doa yang baik-baik untuk kedua-dua pengantin.
“Saya sekali lagi mengucapkan terima kasih kepada semua, Assalamualaikum,” katanya manis mengenakan baju berona putih pada majlis pernikahan tersebut.

Pagi tadi, pasangan itu selamat dinikahkan oleh adik lelaki Neelofa, Mohd. tepat pukul 11.43 pagi oleh adik lelaki Neelofa, Mohd. Aqief Mohd. Noor. – K! ONLINE


Najib tidak mahu komen kenyataan Annuar Musa
Oleh MOHD RASDAN AHMAD dan

27 Mac 2021, 3:25 pm
KUALA LUMPUR – Bekas Presiden UMNO, Datuk Seri Mohd Najib Tun Razak tidak mahu memberi sebarang komen mengenai dakwaan Tan Sri Annuar Musa yang menyifatkan Perhimpunan Agung UMNO (PAU) 2020 seperti sudah dirancang.
Ahli Parlimen Pekan itu, ketika ditemui tidak mahu memberi sebarang kenyataan berhubung dakwaan tersebut.
“Maaf saya tidak mahu beri sebarang kenyataan,” katanya ketika ditemui pemberita selepas majlis perasmian serentak Perhimpunan Agung Pergerakan Wanita, Pemuda dan Puteri UMNO yang disempurnakan Timbalan Presiden UMNO, Datuk Seri Mohamad Hasan di Dewan Merdeka Pusat Dagangan Dunia Putra (PWTC) di sini hari ini.
Sementara itu, Bekas Setiausaha Agung Barisan Nasional (BN) terbabit mendakwa PAU 2020 sudah pun ditentukan dari awal termasuk senarai pembahas sehinggalah keputusan yang dicapai Majlis Tertinggi (MT) sebelum ini.
“Perwakilan hanya mendengar sahaja di bahagian masing-masing. Hanya orang yang dilantik presiden (Ahmad Zahid Hamidi) sahaja boleh bercakap.
“Usul MT untuk meluluskan ucapan dasar presiden hanya boleh dibahas ahli MT saja. Matlamatnya hanya satu, untuk semua ahli sebulat suara. Bermakna MT lebih tinggi daripada PAU walaupun perlembagaan parti menyatakan sebaliknya,” kata Annuar dalam kenyataan tersebut. – K! ONLINE


Awang Sira, Mek Bersia dipindahkan ke Hutan Simpan Belum
Oleh ASLIZA MUSA

27 Mac 2021, 3:42 pm
GERIK – Seekor gajah jantan dan ibunya yang berkeliaran merosakkan tanaman penduduk di Felda Bersia di sini, berjaya dipindahkan oleh Jabatan Perlindungan Hidupan Liar dan Taman Negara (Perhilitan) Perak hari ini.
Gajah berusia dua hingga tiga tahun yang diberi nama Awang Sira dan ibu, Mek Bersia berusia 30 hingga 35 tahun itu dipindahkan ke Hutan Simpan Belum dengan bantuan dua ekor gajah denak, Abot dan Rambai.
Berat dua ekor gajah itu masing-masing dianggarkan antara 1,800 hingga 2,000 kilogram (kg) dan 200 hingga 250 kg.
Pengarah Perhilitan Perak, Yusoff Shariff berkata, dua ekor gajah itu ditangkap dalam operasi disertai tujuh anggota dari Unit Tangkapan Gajah Perak (UTGP) pada Isnin lalu.
Katanya, operasi itu dijalankan selepas mendapat maklumat daripada penduduk kampung mengenai kehadiran mamalia itu berhampiran kebun mereka.
“Gajah ini menjadikan Hutan Simpan Temengor sebagai kawasan keliaran dan telah turun ke kawasan kampung untuk mencari makanan.

“Kehadiran haiwan itu telah mendatangkan ketakutan kepada penduduk untuk ke kebun selain merosakkan tanaman seperti getah dan kelapa sawit,” katanya di sini hari ini.
Menurut beliau, gajah tersebut merupakan gajah liar daripada ID Kumpulan Temengor yang dianggarkan berjumlah antara 25 hingga 30 ekor (gajah konflik).
Katanya, kumpulan gajah itu juga adalah gajah sama yang mengganggu kawasan di Felda Bersia, Kampung Sira Panas, Rancangan Penempatan Semula (RPS) Banun, RPS Kemar, Lebuhraya Timur-Barat dan kawasan sekitar.
“Gajah ini merupakan gajah kedua yang ditangkap UTGP di kawasan ini dalam tempoh lima tahun di mana pada tahun 2019, seekor gajah jantan dewasa berjaya di tangkap di Kampung Bersia Lama dan dipindahkan ke Hutan Simpan Belum,” katanya.
Tambah beliau, seramai 20 kakitangan Perhilitan Perak dan Pusat Konservasi Gajah Kebangsaan (PKGK) Lanchang, Pahang terlibat dalam kerja-kerja memindahkan gajah tersebut. – K! ONLINE


Guru campak murid dibebaskan jaminan polis
Oleh ISKANDAR SHAH MOHAMED

27 Mac 2021, 2:39 pm
SHAH ALAM – Polis telah mengambil keterangan daripada seorang guru wanita yang tular selepas mencampak muridnya dalam kejadian di sebuah tadika di Jalan Kebun di sini.
Ketua Polis Daerah Shah Alam, Asisten Komisioner Baharudin Mat Taib berkata, keterangan dilakukan semalam oleh wanita berusia 22 tahun itu bagi melengkapkan siasatan selepas laporan dibuat oleh ibu kepada kanak-kanak tersebut.
“Siasatan turut mendapati wanita itu merupakan guru tetap dan bukan praktikal.
“Dia telah dibebaskan dengan jaminan polis semalam,” katanya ketika dihubungi hari ini.
Terdahulu, Kosmo! Online melaporkan tindakan tidak berperikemanusian seorang guru praktikal mencampak seorang kanak-kanak di sebuah tadika di Klang dekat sini, tular semalam.
Menerusi video berdurasi 10 saat itu jelas memaparkan kanak-kanak berseragam tadika itu terlebih dahulu ditolak sebelum dilempar dan dimarahi guru wanita itu.

Insiden dipercayai berlaku semalam itu diperhatikan murid-murid taska tersebut yang seakan terkejut dengan perbuatan itu. – K!ONLINE


Prolintas sedia beberapa akses untuk penduduk Puncak Banyan
Oleh AHMAD SHAHERMAN SHAMSURI

27 Mac 2021, 2:00 pm
PETALING JAYA – Beberapa akses baharu disediakan kepada penduduk Kondominium Puncak Banyan yang terjejas dengan insiden komponen kren terjatuh di tapak pembinaan Lebuh Raya Bertingkat Sungai Besi-Ulu Klang Sdn. Bhd. (SUKE) baru-baru ini.
Projek Lintasan Kota Holdings Sdn. Bhd. (Prolintas) dalam satu kenyataan berkata, antara akses tersebut adalah menyediakan kawasan letak kereta kepada penghuni kondominium dan sekitarnya bermula semalam.
Selain itu, satu lorong pejalan kaki yang sedia ada telah dibersihkan dan diperluaskan untuk memastikan penduduk mempunyai akses yang lebih selamat.
“Sebagai tambahan, satu akses baharu telah dibina dan dibuka di belakang blok A kondominium terbabit.
“Bagi menjamin keselamatan pengguna, lampu limpah akan digunakan pada waktu malam serta penempatan pengawal keselamatan selama 24 jam sehari,” katanya dalam satu kenyataan di sini hari ini.
Tambah Prolintas, bagi memudahkan pergerakkan keluar masuk kepada penduduk yang tidak mempunyai kenderaan sendiri, SUKE juga menyediakan dua van perantara (shuttle van) yang beroperasi dari pukul 7 pagi sehingga 9.30 malam setiap hari.

“Pembukaan tempat letak kereta, lorong pejalan kaki dan khidmat van perantara ini adalah bersifat sementara sehingga selesai kerja-kerja pengalihan struktur kren gantri dan pembaikan kawasan insiden,” ujar Prolintas.- K! ONLINE


Kerajaan gubal RUU warga emas
Oleh NUR SHARIEZA ISMAIL

27 Mac 2021, 2:21 pm
SEPANG – Kerajaan dalam proses menggubal draf Rang Undang-Undang  (RUU) khusus untuk warga emas bagi tujuan memperkukuhkan perundangan sedia ada.
Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, draf RUU itu nanti akan memberi fokus kepada hak, perlindungan dan kesejahteraan warga emas.
“Jika dilihat, RUU khusus untuk warga emas ini tidak pernah ada dan kementerian melihat ada keperluan di situ sebagai persediaan negara mencapai status negara tua menjelang tahun 2030,” katanya.
Beliau berkata demikian dalam sidang akhbar selepas Majlis Penyampaian Bantuan Kewangan Pengoperasian Tahunan dan Penubuhan Pusat Aktiviti Warga Emas (PAWE) baharu Zon Tengah 2021 di Hotel Empress di sini hari ini.
Beliau berkata, KPWKM kini sedang melaksanakan sesi konsultasi dan libat urus bersama-sama pemegang taruh termasuk di negeri-negeri  bagi memastikan RUU itu holistik, lengkap dan bersesuaian dengan konteks negara.
“Kerajaan menyasarkan RUU ini akan dibentangkan di Parlimen pada tahun depan,” katanya. -K! ONLINE


Kerjasama antara parti di negeri-negeri akan ditentukan Pas Pusat
Oleh MOHD. HUSNI MOHD. NOOR

27 Mac 2021, 3:36 pm
SEPANG – “Parti lain mana boleh beri kata dua bagi parti lain,” kata Timbalan Presiden Pas, Datuk Seri Tuan Ibrahim Tuan Man.
Beliau berkata demikian ketika ditanya wartawan berhubung kenyataan UMNO Kelantan yang mahu Pas membuat keputusan sama ada mahu memilih parti itu atau Parti Pribumi Bersatu Malaysia (Bersatu) bagi menghadapi Pilihan Raya Umum ke-15 (PRU-15) nanti.
Tuan Ibrahim berkata, sebarang keputusan mengenai hala tuju dan kerjasama parti di mana-mana negeri termasuk Kelantan hanya akan ditentukan oleh Pas Pusat.
“Kita akan bincang di peringkat pusat, kerjasama parti-parti ini pusat yang buat keputusan bukan peringkat negeri.
“Lagipun, kita (UMNO dan Pas) ada Majlis Perundingan Muafakat Nasional. Tiada isu pun,” katanya ketika ditemui pada majlis perasmian Program Denai Sungai Suruhanjaya Perkhidmatan Air Negara (SPAN) di Kampung Jenderam Hulu, di sini hari ini.
Katanya, beliau juga menjelaskan bahawa setiap parti politik mempunyai autonomi masing-masing dan hak itu perlu dihargai oleh setiap parti politik.

Ditanya mengenai hubungan Pas bersama UMNO dan Bersatu di Kelantan, Tuan Ibrahim berkata, setakat ini, hubungan itu sangat baik.
“Sangat baik, tiada isu pun,” katanya ringkas.
Sebelum ini, 12 UMNO bahagian di Kelantan memutuskan hubungan dan kerjasama dengan Bersatu terutama pada PRU-15 nanti. -K! ONLINE


Hidup wanita malang selepas menang loteri
Oleh KOSMO!

27 Mac 2021, 12:12 pm
LONDON – Seorang wanita yang pernah mencuri perhatian rakyat Britain kerana memenangi loteri sebanyak £1.8 juta (RM10.27 juta) ketika berumur 16 tahun pada 2003 didakwa di mahkamah Rabu lepas kerana melanggar pagar seorang petani, lapor akhbar Daily Star.
Callie Rogers, 33, yang juga disahkan positif dadah, memandu kenderaan pacuan empat roda dan melanggar pagar milik seorang petani di Crosby, England pada hari kejadian Disember tahun lepas.
Callie dan teman lelakinya, Jason Fearon melarikan diri sebelum ditahan anggota polis yang melalui lokasi kemalangan.
Menurut akhbar The Sun, pendakwa raya, Pam Fee memberitahu Mahkamah Majistret Workington bahawa selepas ditahan polis, Fearon mendedahkan bahawa Callie yang memandu ketika kejadian.
“Saya beritahu dia agar jangan memandu,” ujar Fearon.
Callie menerima hukuman perlu memakai gelang sistem pengesanan global (GPS) selama 11 minggu bagi mengawasi pergerakannya pada waktu malam selain dikenakan larangan memandu selama 22 bulan.

Selain itu, ibu kepada empat anak itu juga mengaku melawan ketika anggota polis cuba menahannya. Sabit kesalahan tersebut, dia didenda £200 (RM1,141) dan perlu membayar ganti rugi £100 (RM571) kepada anggota polis terbabit.
Rogers memenangi loteri bernilai £1.8 juta (RM10.27 juta) tetapi kehidupannya berubah menjadi lebih buruk termasuk rakan-rakan meminjam wang dan kegagalan dalam hubungan percintaan.
Akhbar The Sun turut melaporkan bahawa Callie telah berbelanja hampir £2 juta (RM11.41 juta) untuk pakaian, parti, rakan-rakan, keluarga dan orang sekeliling yang mengambil kesempatan terhadap dirinya. – Agensi


Kedah belum mahu angkat bendera putih
Oleh KOSMO!

27 Mac 2021, 12:05 pm
Oleh SITI NURHEZZATY MOHAMAD HAMDAN
KAPTEN Kedah Sunshine, Noor Maslydia Mashhor belum mengibarkan bendera putih dalam usaha melayakkan diri ke pentas separuh akhir Netball Super League (NSL) musim ini.
Bagaimanapun, peluang Kedah kini bergantung kepada pertemuan menentang Perak Phoenix di Stadium Juara, Bukit Kiara, Kuala Lumpur hari ini.
Bekas pemain ragbi kebangsaan berusia 35 tahun itu menganggap Kedah akan kembali bernafas jika menewaskan Perak dengan jumlah jaringan besar selepas terdahulu tewas 38-47 kepada lawan itu pada aksi pertama minggu lalu.
“Peluang kami dengan Perak masih terbuka tetapi perlu lihat juga kepada perbezaan jumlah jaringan gol antara kedua-dua pasukan. Perak ada kelebihan sebab menang lawan kami minggu lepas.
“Tiada cara lain selain menang dengan Perak esok (hari ini) dengan jaringan gol yang lebih besar. Kalau kalah, boleh dikatakan peluang kami sudah terkubur untuk mara ke separuh akhir,” katanya ketika dihubungi Kosmo! semalam.

Saingan minggu kedua kali ini menyaksikan skuad bimbingan Huslina Hussain itu kembali diperkuatkan dengan kehadiran shooter pasukan kebangsaan, Izyan Syazana Mohd. Wazir dan attacker muda berusia 17 tahun, Nisha Adilla Md. Hadzir.
Sebagai rekod, Kedah hanya berupaya melakar satu kemenangan daripada tiga perlawanan Kumpulan A minggu lalu dengan menewaskan Melaka Mystic 53-40 selepas tewas kepada Perak sebelum dimalukan Kuala Lumpur (KL) Wildcats 29-86.


Program Pendigitalan Pendidikan akan disegerakan – PM
Oleh MOHD SHARKAWI LONDING

27 Mac 2021, 1:06 pm
MUAR – Perdana Menteri mengarahkan Kementerian Pendidikan supaya menyegerakan pelaksanaan Program Pendigitalan Pendidikan dalam memartabatkan sistem pendidikan negara bagi mendepani cabaran pandemik Covid-19.
Tan Sri Muhyiddin Yassin berkata, penularan wabak Covid-19 telah mengubah lanskap sistem pendidikan negara sehingga memerlukan perubahan demi memastikan murid dan pelajar tidak ketinggalan.
Menurut beliau, sebagai langkah pertama kerajaan perlu menyediakan alat-alat peranti dalam satu tempoh seberapa segera.
“Ketika pendamik Covid-19 melanda negara, antara yang terkesan adalah sistem pendidikan, sebahagian pelajar kita tidak dapat ke sekolah dan perlu belajar di rumah.
“Mereka terpaksa duduk di rumah dalam tempoh yang lama dan belajar secara online, jadi satu pengajaran yang dapat diambil ialah kerana kita tidak mempunyai suatu keupayaan untuk menyediakan satu sistem pendidikan yang boleh menampung keperluan kita sewaktu begini.
“Kerana kita tidak mempunyai kemudahan-kemudahan yang membolehkan pelajar kita belajar secara maya, online dan sebagainya,”katanya.

Beliau berkata demikian ketika berucap pada Program Jom Ke Sekolah Parlimen Pagoh dan Dun Gambir bersama Program CSR Pendidikan Yayasan Pelajaran Mara (YPM) di Kompleks Sukan Pagoh di sini hari ini.
Dalam majlis itu YPM menyerahkan RM240,000 kepada Perdana Menteri sebagai sumbangan bagi menjayakan Program CSR Pendidikan di kawasan Parlimen Pagoh.
Muhyiddin berkata, Pendigitalan Pendidikan tidak akan dicapai sepenuhnya, jika negara tidak mempunyai kebolehcapaian Internet secara menyeluruh.
Jelasnya, menerusi MyDigital, beliau berharap capaian rangkaian internet kelima (5G) akan mampu menjayakan usaha tersebut. -K! ONLINE


Sentuhan Zlatan bantu Sweden
Oleh KOSMO!

27 Mac 2021, 12:15 pm
STOCKHOLM – Bintang sensasi AC Milan, Zlatan Ibrahimovic membuktikan Sweden membuat keputusan tepat kembali menyenaraikan namanya untuk menghadapi tiga aksi kelayakan Piala Dunia 2022 biarpun pernah mengumumkan persaraan di pentas antarabangsa.
Kepulangan Zlatan menyarung jersi Sweden berakhir dengan penuh bergaya apabila penyerang veteran berusia 40 tahun itu berjaya memainkan peranannya yang tersendiri dalam kemenangan 1-0 ke atas Georgia di Friends Arena awal pagi semalam.
Selain mencipta gerakan jaringan buat Viktor Claesson pada minit ke-35, Zlatan turut memadam rekod pemain paling tua Sweden beraksi di pentas antarabangsa yang sebelum ini dipegang penjaga gol, Thomas Ravelli pada usia 38 tahun 59 hari.
Bagaimanapun, hasrat Zlatan untuk menambah koleksi jaringan antarabangsanya yang ke-63 tidak menjadi kenyataan apabila dia digantikan Robin Quaison pada minit ke-84.
“Adrenalin saya membuak-buak dalam perlawanan ini. Perasaan ini sama seperti ketika kali pertama saya turun bermain aksi antarabangsa bersama Sweden,” kata Zlatan.
Begitupun, ketua jurulatih Sweden, Janne Andersson tidak gembira dengan kemenangan itu kerana menyifatkan mereka bergelut untuk mengutip tiga mata ke atas negara yang menghuni ranking ke-89 dunia.

“Kami menang tetapi langsung tidak agresif. Persembahan ini jauh di bawah tahap sebenar kami. Namun, inilah bola sepak kerana kadang-kadang prestasi sebegini masih mampu memberikan tiga mata kepada kami,” jelasnya.
Begitupun, Zlatan dijangka mampu meledak gol buat Sweden ketika bertemu Estonia dalam aksi seterusnya dua hari kemudian sebelum mereka dijadualkan menentang lawan sebenar, Sepanyol pada 31 Mac ini. – AGENSI


343 pekerja asing PUI tinggal bersesak
Oleh NUR SHARIEZA ISMAIL

27 Mac 2021, 12:29 pm
SEPANG – Sebuah tapak premis pembinaan di sini yang menggajikan 343 pekerja asing dikategorikan sebagai Person under Investigation (PUI) dikenakan tindakan di bawah Akta Standard Minimum Perumahan, Penginapan dan Kemudahan Pekerja 1990 (Akta 446).
Kementerian Sumber Manusia (KSM) dalam satu kenyataan berkata, premis itu diperiksa Jabatan Tenaga Kerja (JTK) Negeri Selangor dan Pejabat Kesihatan Daerah (PKD) Sepang dalam Operasi Pindah (Ops Pindah), semalam.
Katanya, hasil pemeriksaan yang mendapat kerjasama Jabatan Keselamatan dan Kesihatan Pekerjaan (JKKP) Negeri Selangor dan Lembaga Pembangunan Industri Pembinaan (CIDB) dengan kekuatan 30 pegawai dan anggota itu mendapati pekerja asing berkenaan dibiarkan mendiami penginapan yang sesak tanpa kemudahan asas.
“Selain itu penginapan yang disediakan tidak mendapat sebarang perakuan penginapan daripada JTK dan sehingga kini majikan gagal membuat sebarang permohonan untuk mendapatkan perakuan tersebut,” katanya.
KSM berkata, tindakan undang-undang melalui Akta 446 di bawah Ordinan Darurat pindaan 2021 diambil terhadap majikan terbabit.
“JTK juga telah mengeluarkan arahan Ketua Pengarah Tenaga Kerja iaitu mengarahkan majikan untuk memindahkan pekerja ke penginapan sementara lain yang sesuai dalam tempoh 48 jam dari tarikh dan masa arahan tersebut dikeluarkan.

“Pihak majikan telah memberikan kerjasama yang baik dengan melakukan pemindahan serta-merta pekerja mereka ke penginapan sementara yang dipilih sendiri oleh majikan atas kelulusan pihak Kementerian Kesihatan melalui PKD Sepang,” katanya.
KSM berkata, operasi pematuhan Akta 446 akan dilakukan secara berterusan bagi memastikan penginapan pekerja mematuhi akta serta peraturan-peraturan di bawahnya serta sesuai didiami.
“Ini adalah penting dalam memutuskan rantaian penularan pandemik Covid-19 dalam kalangan pekerja,” katanya. – K! ONLINE


KASA mahu ubah imej industri
Oleh MOHD. HUSNI MOHD. NOOR

27 Mac 2021, 1:32 pm
SEPANG – Kementerian Alam Sekitar dan Air (KASA) mahu pihak industri di seluruh negara untuk turut serta dalam Program Denai Sungai Kebangsaan pada masa akan datang.
Menterinya, Datuk Seri Tuan Ibrahim Tuan Man berkata, pembabitan pihak industri itu penting bagi mengubah imej industri yang selama ini kerap dikaitkan dengan isu-isu pencemaran alam sekitar termasuk sungai.
Beliau berkata, pihaknya yakin usaha itu boleh dilakukan jika pihak industri dapat bersama-sama kementerian menjaga sumber air khususnya sungai.
“Kita mahu pihak industri turut menyumbang kepada kelestarian alam sekitar. Justeru, kita mahu mereka terbabit sama.
“Sebagai contoh, mereka (industri) boleh menjadikan anak sungai atau sungai sebagai ‘anak angkat’ untuk dijaga.
“Mereka boleh keluarkan bajet bagi penjagaan sungai, membina denai sungai dan meletakkan papan tanda syarikat sebagai tanda mereka terbabit dalam usaha menjaga sungai itu,” katanya.

Beliau berkata demikian ketika ditemui pemberita pada majlis perasmian Program Denai Sungai Suruhanjaya Perkhidmatan Air Negara (SPAN) di Sungai Jenderam, Kampung Jenderam Hulu, di sini hari ini.
Mengulas mengenai Jom Turun Sungai yang berlangsung serentak di 127 lokasi seluruh negara hari ini, Tuan Ibrahim berkata, program itu diharap dapat mengembalikan budaya gotong royong dalam kalangan masyarakat. – K! ONLINE


Guru campak budak: KPWKM gesa tindakan tegas
Oleh NUR SHARIEZA ISMAIL

27 Mac 2021, 12:07 pm
SEPANG – Kementerian Pembangunan Wanita, Keluarga dan Masyarakat (KPWKM) memandang serius video tular di media sosial berkenaan satu kejadian seorang pendidik disyaki melakukan penderaan kepada kanak-kanak di sebuah Taman Didikan Kanak-kanak (Tadika).
Menterinya, Datuk Seri Rina Harun berkata, kerajaan tidak akan berkompromi dengan mana-mana pihak yang disyaki melakukan kesalahan yang melibatkan kesihatan dan kebajikan kanak-kanak.
“Kementerian menggesa agar pihak berkuasa untuk mengambil tindakan tegas kepada mana-mana individu yang disyaki terlibat dengan penderaan dan penganiayaan terhadap kanak-kanak yang boleh menjadi suatu kesalahan jenayah di bawah Akta Kanak-Kanak 2001,” katanya.
Beliau berkata demikian dalam sidang akhbar selepas Majlis Penyampaian Bantuan Kewangan Pengoperasi Tahunan dan Penubuhan Pusat Aktiviti Warga Emas Zon Tengah di Empress Hotel Sepang di sini hari ini.
Dalam pada itu, Rina berkata, kementerian juga akan berhubung dengan Kementerian Pendidikan selaku kementerian yang bertanggungjawab terhadap tadbir urus tadika.
Katanya, kerajaan akan terus komited meningkatkan kesedaran masyarakat melalui kerjasama pelbagai pihak.

“Kementerian meminta kerjasama daripada semua pihak untuk melaporkan sebarang tingkah laku yang mencurigakan terhadap kanak-kanak kepada pihak bertanggungjawab,” katanya.
Orang ramai boleh berbuat demikian dengan menghubungi Talian Kasih 15999 dan talian WhatsApp 019 – 2615999 yang beroperasi 24 jam sehari.
Terdahulu, satu video insiden kanak-kanak dicampak guru praktikal sebuah tadika di Klang, Selangor ketika mengajar dalam bilik darjah sambil diperhatikan murid-murid lain tular di media sosial. -K! ONLINE


Syarikat produksi tidak jujur ceroboh Gua Matsoorat
Oleh ZAKI SALLEH

27 Mac 2021, 12:43 pm
IPOH – Syarikat produksi drama yang menceroboh masuk ke Gua Matsoorat sehingga merosakkan fosil berusia jutaan tahun di situ tidak jujur apabila hanya memohon kebenaran untuk melakukan penggambaran di kawasan luar gua serta sekitar bandar raya itu sahaja dan berjanji mematuhinya.
Malah, tindakan kru penggambaran dari Kuala Lumpur itu memasuki kawasan warisan bersejarah berkenaan adalah satu kesalahan.
Datuk Bandar Ipoh, Datuk Rumaizi Baharin berkata, pihaknya telah memberikan kelulusan kepada syarikat berkenaan untuk menjalankan penggambaran di kawasan luar gua serta sekitar bandar raya Ipoh sehingga 30 April.
“Ya, saya mengesahkan berlaku pencerobohan Gua Matsoorat dan fosil berusia jutaan tahun dirosakkan selepas satu syarikat produksi menjalankan penggambaran di kawasan tersebut baru-baru ini.
“Saya kata ia pencerobohan gua kerana kita bagi kebenaran di kawasan gunung tersebut cuma tidak dibenarkan masuk gua kerana masih dalam kajian Jabatan Mineral dan Geosains (JMG) berkaitan fosil,” ujarnya kepada pemberita.
Beliau ditemui pada program Gotong-royong Denai Sungai Kebangsaan sempena Hari Air Sedunia 2021 di Dataran Sungai Kinta di sini hari ini. – K! ONLINE


NS tulis surat kepada Melaka, perhalusi semula projek KLIP
Oleh ZAKKINA WATI AHMAD TARMIZI

27 Mac 2021, 1:40 pm
PORT DICKSON – Kerajaan Negeri Sembilan telah menulis surat kepada Melaka untuk menilai semula pembinaan projek Pelabuhan Antarabangsa Kuala Linggi (KLIP) yang bernilai RM15 bilion.
Menteri Besar, Datuk Seri Aminuddin Harun berkata, bagaimanapun, pihaknya tidak mempunyai sebarang masalah atau halangan berkenaan projek berkenaan kerana ia dilaksanakan di negeri Melaka.
“Bagi perkara terbaru kerajanan negeri telah menulis surat kepada kerajaan negeri Melaka supaya perkara ini diperhalusi semula apa juga perbincangan atau persetujuan sekiranya ia ditandatangani kelak.
“Bagaimanapun, kami tidak mempunyai sebarang masalah atau halangan cuma apa yang menjadi bantahan adalah mereka tidak ikut peraturan dan nelayan di negeri ini tidak diberi perhatian sewajarnya,” katanya.
Beliau berkata demikian kepada pemberita selepas menyempurnakan Majlis Perasmian Hari Air Sedunia Peringkat Negeri Sembilan di Jeti Memancing Pengkalan Kempas, Linggi dekat sini hari ini.
Sebelum ini, Utusan Malaysia melaporkan Aminuddin berkata, kerajaan negeri hanya akan membantah pembinaan KLIP sekiranya ia didapati tidak mematuhi laporan Penilaian Impak Alam Sekeliling (EIA) Jabatan Alam Sekitar.

Tegas beliau, pihaknya tidak mahu projek berkenaan memberi kesan kepada Negeri Sembilan termasuk isu hakisan dan masalah kepada nelayan.
Susulan kenyataan tersebut, Ketua Menteri Melaka, Datuk Seri Sulaiman Md Ali memberitahu, kerajaan negeri juga sedia untuk membatalkan projek itu sekiranya tidak mematuhi syarat pembangunan khususnya EIA.
Pengarah Projek Maritim Linggi Base Sdn Bhd (LBSB), Komander (B) Ramli Johari, pula dilaporkan berkata, pembinaak KLIP akan dimulakan antara April hingga Jun ini dengan fasa pertama membabitkan kerja menambak laut bagi membina pulau seluas 248 hektar iaitu 500 meter dari tanah besar dan dimulakan sebaik sahaja EIA diluluskan Jabatan Alam Sekitar (JAS).
Dalam pada itu, menurut Aminuddin, apabila kerajaan negeri bersetuju dalam isu sempadan antara kedua-dua buah negeri berkenaan isu pembinaan pelanbuhan tersebut, tentunya semua ketetapan oleh EIA perlu dipatuhi terlebih dahulu sebelum projek berkenaan dilaksanakan. – K ! ONLINE


Guna pemegang kad UNCHR hantar arak seludup
Oleh MOHD YUNUS YAKKUB

27 Mac 2021, 12:25 pm
KLANG – Kegiatan penyeludupan dan pengedaran arak menggunakan khidmat pemegang kad Suruhanjaya Tinggi Bangsa-bangsa Bersatu Mengenai Pelarian (UNHCR) terbongkar menerusi penahanan seorang ahli sindiket warga Sri Lanka, di Persiaran Raja Lumu, Pelabuhan Klang, semalam.
Dalam serbuan pukul 4.20 petang, suspek lelaki berusia 25 tahun itu ditangkap bersama 1,548 botol arak bernilai RM303, 362.55 termasuk cukai yang berada dalam sebuah lori yang dipandunya.
Pegawai Pemerintah Batalion 4 Pasukan Gerakan Am, Superintenden Rizal Mohamed berkata, siasatan mendapati suspek telah bekerja sebagai penghantar arak seludup sejak tiga tahun.
Katanya, dia ditawarkan pekerjaan itu selepas berkenalan dengan seorang lelaki di sebuah kedai kopi di Pandamaran di sini. Lelaki tersebut kini adalah majikan suspek.
“Siasatan awal mendapati bayaran gaji diterima suspek adalah RM1,200 sebulan.
“Suspek akan mengikut sebarang arahan penghantaran ke sesuatu kawasan yang diminta oleh majikannya itu termasuk dari Pandamaran ke Pelabuhan Klang,” katanya ketika dihubungi Kosmo! di sini hari ini.

Beliau menambah, modus operandi sindiket ini didapati meninggalkan lori bersama muatan dipercayai arak seludup sebelum kenderaan itu dipandu individu lain ke satu tempat yang tidak diketahui suspek pemegang UNHCR itu.
Ujarnya, lori itu kemudiannya akan diletakkan semula di lokasi asal selepas kerja penghantaran selesai oleh individu berkenaan.
“Ketika serbuan dilakukan suspek sedang menunggu pemandu lori lain di hadapan sebuah premis di lokasi kejadian.
“Hasil siasatan suspek mengaku pernah ditangkap oleh polis kerana didapati memiliki arak tidak bercukai namun tidak mengetahui jumlah denda yang dibayar majikannya,” katanya.
Rizal menjelaskan dalam serbuan itu, pihaknya turut merampas sebuah lori dan telefon bimbit dengan keseluruhan rampasan dianggarkan RM363,482.55
“Kejayaan ini berjaya memutuskan rangkaian sindiket pengedaran arak seludup di sekitar Klang. Suspek dan barangan rampasan telah dibawa ke Balai Polis Pandamaran untuk tindakan lanjut mengikut Akta Kastam 1967,” katanya. -K!ONLINE


Azam Zarco tawan podium bersama Pramac Ducati
Oleh KOSMO!

27 Mac 2021, 11:15 am
DOHA – Johann Zarco enggan menoleh ke belakang malah meletakkan sepenuh kepercayaan kepada pasukan baharunya musim ini untuk memburu kemenangan dan podium bersama jentera Ducati pada perlumbaan pembukaan Kejuaraan Motosikal Dunia (MotoGP) esok.
Dua tahun lalu, Zarco sepatutnya berada di puncak karier bersama Tech3, namun selepas pasukan itu beralih daripada jentera Yamaha kepada KTM, prestasinya terus jatuh sebelum membuat keputusan meninggalkan pasukan tersebut pada penghujung musim 2019.
Keputusannya itu dianggap tepat apabila pelumba Perancis berkenaan berjaya menaiki podium semula bersama pasukan Reale Avintia Racing dan aksi cemerlangnya itu membuat Ducati memanggilnya untuk menyertai pasukan Pramac Racing.
Ducati memberi sokongan penuh kepada Zarco dan memberi kepercayaan untuk menggunakan jentera terbaharu iaitu Ducati GP21 menjelang aksi pembukaan di Litar Antarabangsa Losail esok.
“Ini adalah masa terbaik untuk saya meraih kemenangan dan menaiki podium. Semuanya sudah lengkap dan jentera juga sangat laju. Pasukan juga telah menyediakan jentera yang cukup baik sewaktu sesi ujian baru-baru ini.
“Saya memahami karakter jentera Ducati dan saya sudah bersedia untuk mempamerkan aksi yang lebih baik berbanding musim lalu. Secara fizikal saya telah melakukan persiapan lebih baik berbanding sebelum ini. Saya tidak mengalami sebarang kecederaan dan bersedia untuk memburu podium,” katanya.

Meskipun Zarco memecahkan rekod kelajuan tertinggi ketika ujian pramusim di Losail, namun dia yakin saingan musim ini bukan mudah kerana rata-rata pasukan turut mempamerkan aksi yang cukup kompetitif.
“Saya menjangkakan perlumbaan musim ini lebih sukar kerana setiap pelumba menampil catatan terbaik mereka.
Kami tahu Suzuki akan kuat di akhir perlumbaan dan Ducati juga tampil hebat di litar ini. Saya yakin Jack Miller dan Francesco Bagnaia mahu menaiki podium. Saya harap dapat bersama mereka nanti,” tambahnya. – AGENSI


Jun Hoong ada peluang ke Olimpik
Oleh MUHAMMAD RIDUAN MOHD HANAFIAH

27 Mac 2021, 11:10 am
SETIAUSAHA kehormat Kesatuan Renang Amatur Malaysia (ASUM), Mae Chan meletakkan sepenuh keyakinan kepada bekas juara dunia, Cheong Jun Hoong untuk melayakkan diri ke Sukan Olimpik Tokyo apabila bakal menyertai Kejohanan Piala Dunia Terjun FINA 2021 Jepun pada 18 hingga 23 April depan.
Kejohanan itu adalah sesi kelayakan terakhir ke Olimpik Tokyo pada Julai nanti dan Mae Chan mengakui Jun Hoong kini dalam prestasi terbaik, malah tidak mengalami sebarang kecederaan.
“Saya yakin dia tidak berdepan sebarang masalah untuk melepasi syarat kelayakan ke Sukan Olimpik. Keadaannya juga baik dan tidak mengalami sebarang kecederaan yang dihimpitnya sebelum ini.
“Saya juga melihat dia seorang atlet kuat semangat dan menjalani latihan dengan begitu baik. Saya harap dia dapat mengulangi pencapaian terbaiknya untuk layak ke Olimpik sekali lagi bersama pasukan negara.
“Untuk layak ke Olimpik dalam acara individu atlet negara hanya perlu menempatkan diri dalam kelompok 18 terbaik,” katanya kepada Kosmo! baru-baru ini.
Jika Jun Hoong layak ke Olimpik, pasti dia dapat mengulangi pencapaian empat tahun lalu ketika meraih perak pada Sukan Olimpik Rio dalam acara 10 meter seirama bergandingan bersama Pandelela Rinong.

Kali terakhir Jun Hoong beraksi pada saingan kompetitif adalah pusingan akhir Siri Terjun Dunia di Kazan, Rusia pada Mei 2018 apabila dia memenangi pingat gangsa dalam acara 10 meter platform seirama bersama seorang lagi penerjun negara, Pandalela Rinong.
Sejak itu, Jun Hoong menjalani rawatan apabila mengalami kecederaan sekali gus memaksanya untuk menarik diri daripada Sukan Asia Indonesia pada Ogos 2018.


Watkins ledak gol pada aksi debut
Oleh KOSMO!

27 Mac 2021, 11:45 am
LONDON – Penyerang skuad England, Ollie Watkins mengakui bagaikan mimpi menjadi kenyataan apabila berjaya menjaringkan gol pertama di pentas antarabangsa bersama skuad The Three Lions pada aksi debut apabila membantu pasukan menewaskan San Marino 5-0 dalam aksi kelayakan Piala Dunia 2022 awal pagi semalam.
Pada aksi di Stadium Wembley itu, Watkins yang dimasukkan sebagai pemain gantian sangat berpuas hati dengan prestasi yang dipamerkan selain mengucapkan terima kasih atas kepercayaan yang diberikan oleh jurulatih dan rakan sepasukan.
“Apa yang saya lalui ketika ini adalah perasaan yang sangat luar biasa kerana bukan mudah untuk menjaringkan gol pada aksi debut antarabangsa bersama skuad England dan saya gembira dapat melakukannya.
“Secara jujur, saya agak gementar kerana sejak tahu nama berada dalam senarai skuad utama kali ini, saya tidak tahu sama ada akan diberi peluang untuk beraksi atau tidak. Namun, jurulatih (Gareth Southgate) percaya dengan kebolehan saya.
“Kini, saya tidak boleh mendabik dada dan perlu terus bekerja keras sekiranya berhasrat untuk kekal berada dalam pasukan ini terutama apabila kejohanan Eropah (Euro) yang akan berlangsung pada Jun depan,” katanya.
Sementara itu, Southgate mengakui sangat teruja dengan potensi yang dimiliki oleh penyerang sensasi skuad Aston Villa itu selain percaya kualiti dan sikap positif Watkins tidak mustahil dapat menjadikannya penyerang yang lebih baik.

“Anda boleh lihat gaya Watkins meraikan gol jaringannya. Saya rasa dia tidak kekok untuk berada dalam skuad utama meskipun ini adalah penampilan pertama buatnya. Apa yang pasti, saya mahu dia kekal rendah diri dan berusaha lebih keras untuk mengukuhkan tempat kerana persaingan cukup sengit,” katanya. – AGENSI


Kemenangan lonjak semangat Perak
Oleh MUHAMMAD ZUHAILY BADLISHAH

27 Mac 2021, 11:40 am
PERAK Phoenix terus mencerahkan peluang melangkah ke separuh akhir selepas menewaskan Melaka Mystic 63-36 dalam aksi Kumpulan A saingan Netball Super League (NSL) di Stadium Juara, Bukit Kiara, Kuala Lumpur semalam.
Ia adalah kemenangan kedua Perak daripada tiga perlawanan selepas terdahulu menang 47-38 ke atas Kedah Sunshine sebelum tewas teruk 29-71 kepada Kuala Lumpur (KL) Wildcats dalam dua aksi minggu lepas.
Kemenangan itu melonjakkan semangat barisan pemain skuad bimbingan Almastara Mohd. Hashim menjelang pertembungan getir menentang Kedah Sunshine pada aksi keempat hari ini.
Goal keeper Perak, B. Pavitra Devi percaya, dia dan rakan sepasukannya sudah bersedia untuk menghadapi Kedah dan cuba mengulangi keputusan sama ke atas lawan itu sewaktu pertembungan minggu lalu.
“Kehadiran S. Sharvina dalam pasukan hari ini (semalam) banyak membantu kemenangan pasukan. Tugas goal shooter sebelum ini berat sedikit tetapi kehadirannya sememangnya meringankan tanggungjawab bahagian serangan.
“Jadi, saya sangat berpuas hati dengan kemenangan ini dan berharap dapat meneruskan rentak ketika bertemu Kedah esok (hari ini),” katanya selepas tamat perlawanan semalam.

Pavitra antara tonggak penting kejayaan Perak semalam apabila berjaya menampilkan permainan berkualiti dengan banyak melakukan halangan dan memintas gerakan-gerakan berbahaya daripada Melaka sepanjang perlawanan itu.
Selain Pavitra, Kedah juga perlu berjaga-jaga dengan gandingan shooter berbahaya Perak iaitu Sharvina dan Khairunnisa Nazri yang dilihat tiada masalah untuk menghasilkan banyak jaringan ketika menentang Melaka semalam.


Kesesakan Terusan Suez – Dunia rugi RM1.6 bilion sejam
Oleh KOSMO!

27 Mac 2021, 11:50 am
KAHERAH- Insiden kapal kontena besar milik Panama, Ever Given yang tersadai dan mengakibatkan kesesakan lalu lintas marin yang teruk di Terusan Suez semenjak Selasa lalu mengakibatkan kerugian besar kepada dunia.
Menurut laporan jurnal berita Lloyd’s List, gangguan perjalanan itu mengakibatkan kerugian mencecah AS$400 juta (RM1.6 bilion) sejam.
Tambah Lloyd’s List, anggaran nilai barang yang dibawa kapal kargo itu mencecah AS$9.7 bilion (RM40 bilion) sehari.
Daripada jumlah tersebut, sebanyak AS$5.1 bilion (RM2.1 bilion) dibawa oleh kepal dari timur ke barat dan AS$4.6 bilion (RM19 bilion) dibawa oleh kapal dari barat ke timur.
Kesesakan itu juga memaksa hampir 300 buah kapal kargo lain untuk menukar laluan melalui Afrika dengan perjalanan yang lebih jauh, kos yang tinggi dan juga berbahaya.
Ia juga memberi kesan kepada bekalan global yang meningkat naik dalam pandemik Covid-19.

Ketika ini, usaha mengapungkan semula kapal Ever Given yang tersekat itu masih giat diteruskan.
Ketua Pegawai Eksekutif syarikat perkapalan Belanda Boskalis, Peter Berdowski berkata pihaknya telah mencuba pelbagai usaha untuk mengalihkan kapal itu daripada sekatan namun tempoh yang diperlukan untuk berbuat demikian tidak dijelaskan.
Terusan Suez merupakan salah satu laluan air terpenting di dunia yang menghubungkan Mediterranean dengan Laut Merah serta merupakan laluan perkapalan ke Asia.
Ia meliputi sepanjang 190 kilometer, sedalam 24 meter dan seluas 205 meter yang boleh mengendalikan puluhan kapal kontena besar dalam masa sehari.-Agensi


“Jangan tergesa-gesa bincang isu kerjasama dengan Bersatu,” – Shahidan
Oleh MOHD RASDAN AHMAD dan

27 Mac 2021, 11:59 am
KUALA LUMPUR – “Tidak perlu tergesa-gesa untuk berbincang isu kerjasama dengan Parti Peribumi Bersatu Malaysia (Bersatu),” kata Datuk Seri Shahidan Kassim.
Menurut Pengerusi Perhubungan UMNO Perlis itu isu tersebut timbul setelah UMNO membuat keputusan untuk menamatkan kerjasama dengan parti itu pada Pilihan Raya Umum (PRU) ke-15.
“Keputusan untuk tidak bersama parti lain hanya akan berlaku semasa pilihan raya nanti, dalam masa sekurang-kurangnya setahun lagi, mengapa perlu dibincangkan sekarang.
“Fokus kita kini sepatutnya kena bekerjasama, kerana kerajaan yang ada sekarang adalah diperintah Perikatan Nasional (PN) dimana UMNO adalah majoriti dalam kabinet,” katanya.
Beliau berkata demikan ketika ditemui pemberita selepas majlis perasmian serentak Perhimpunan Agung Pergerakan Wanita, Pemuda dan Puteri UMNO yang disempurnakan Timbalan Presiden UMNO, Datuk Seri Mohamad Hasan di Dewan Merdeka Pusat Dagangan Dunia Putra (PWTC) di sini hari ini.
Jelasnya lagi, UMNO Perlis tetap akan meneruskan kerjasama dengan Bersatu pada Pilihan Raya Umum nanti walaupun pucuk pimpinan membuat keputusan sebaliknya. – K! ONLINE.


[VIDEO] Sah! Neelofa kini milik Haris
Oleh MOHD. HAIKAL ISA dan SAIRUL ZAMRI MISRANI

27 Mac 2021, 11:37 am
PETALING JAYA – Seperti indah simbolik penyatuan cinta agung Adam dan Hawa di Jabal Rahmah, Neelofa dan Haris akhirnya sah bergelar suami isteri dalam satu majlis pernikahan di ibu negara sebentar tadi.
Pasangan itu dinikahkah adik lelaki Neelofa, Mohd. Aqief Mohd. Noor tepat pukul 11.43 pagi tadi.
Neelofa atau nama sebenarnya Noor Neelofa Mohd. Noor, 32, menerima sebentuk cincin sebagai mas kahwin daripada pihak lelaki.
Pun begitu, jumlah wang hantaran dirahsiakan atas permintaan kedua-dua belah mempelai.
Majlis pernikahan yang diadakan di sebuah hotel terkemuka itu berjalan lancar mengikut prosedur operasi standard (SOP) yang ditetapkan kerajaan.

“Alhamdulillah, syukur ke hadrat Ilahi atas kelancaran majlis pernikahan kami.

“Kami berharap agar pernikahan ini menjadi satu ikatan abadi yang diberkati oleh Allah SWT. Insya-Allah,” ujar kedua-dua pasangan suami isteri tersebut dalam satu kenyataan kepada media usai selamat diijabkabulkan.
Turut hadir ahli keluarga Neelofa iaitu bapa tirinya, Datuk Halim Khan dan ibunya, Datin Noor Kartini serta ahli keluarga Haris, Datuk Seri Ismail Nobat dan Datin Seri Normah Johari.
Khutbah nikah pula disampaikan oleh Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri
Mendedahkan detik perkenalan bersama Haris, Neelofa mengakui mula mengenali Haris sekitar bulan Jun 2017.
“Kemudian pada 2018, saya bekerjasama buat kali yang pertama dengannya untuk sebuah projek. Selepas kolaborasi tersebut, kami tidak berhubung sehinggalah setahun kemudian.
“Dari titik pertemuan semula itu, kami mula mengenali hati budi masing-masing. Dia merupakan seorang yang sangat baik, lemah lembut dan matang. Apabila berbual dengannya, kita boleh bincang banyak hal dan ia membuatkan saya selesa disampingnya.
“Dia seorang pendengar yang baik dan sentiasa cuba membantu memberi solusi jika saya menghadapi sebarang kesukaran atau masalah,” tuturnya.
Berkenaan perihal zuriat pula, Neelofa menyerahkan segalanya kepada aturan Allah SWT.
“Seperti mana jodoh, perihal zuriat juga saya serahkan kepada aturan Yang Maha Esa. Jika diberikan rezeki dalam masa terdekat, saya terima dengan tangan terbuka,” katanya.
Terdahulu, bibit-bibit cinta antara Neelofa dan Haris semakin mekar apabila mereka bekerjasama membangunkan sebuah pertubuhan kebajikan yang dinamakan Pertubuhan Kasih Neelofa Jun tahun lalu.
Sejak dari situ, Haris, 26, dilihat semakin kerap mengunjungi kediaman keluarga Neelofa di Damansara bagi tujuan memberi ceramah berkaitan ilmu agama.
Wanita kelahiran Pasir Mas, Kelantan itu kemudian dirisik bekas peserta program realiti keagamaan, Pencetus Ummah itu pada 1 November tahun lalu.
Seperti pasangan lain yang diduga, cinta Neelofa dan Haris turut teruji dengan salah faham sehingga beberapa ahli keluarganya bertindak memuat naik pelbagai hantaran berbaur perlian dipercayai ditujukan kepada Haris.
Hujung Januari lalu, Neelofa dalam satu sidang media maya tampil menjelaskan keadaan sebenar hubungannya dengan Haris baik-baik sahaja.
Pada masa sama, Bintang Paling Popular Anugerah Bintang Popular ke-29 (ABP29) turut mengakui impian perkahwinannya musnah akibat Pelaksanaan Perintah Kawalan Pergerakan yang masih diteruskan bagi mengekang penularan pandemik Covid-19. – K! ONLINE


Kerusi UMNO kekal hak UMNO
Oleh MOHD RASDAN AHMAD dan

27 Mac 2021, 11:35 am
KUALA LUMPUR – Setiap kerusi yang dimenangi oleh UMNO dalam Pilihan Raya Umum (PRU) sebelum ini adalah kekal milik UMNO.
Timbalan Presiden UMNO, Datuk Seri Mohamad Hasan berkata, semua kerusi UMNO adalah milik parti itu dan tidak akan sesekali dilepaskan.
Katanya, UMNO tidak akan sesekali mengalah dan memperjudikan mana-mana kerusi parti itu pada PRU-15.
“UMNO tidak akan memperjudikan mana-mana kerusi yang telah menang. Kerusi UMNO adalah kerusi UMNO, dulu, kini dan selamanya.
“Ia bukan untuk dilepaskan demi memberi talian hayat kepada mana-mana pihak. Jangan ada yang cuba untuk mengilas tangan UMNO.
“Kita tidak akan mengalah. Kita tidak akan melatah. UMNO tidak akan terpedaya dengan retorik kepentingan ummah dan perpaduan Melayu yang dibuat-buat,” katanya.

Beliau berkata demikian ketika berucap merasmikan mesyuarat ketiga-tiga sayap parti sempena Perhimpunan Agung UMNO 2020 (PAU 2020) di Pusat Dagangan Dunia Putra (PWTC) di sini hari ini.
Turut hadir, Naib Presiden, Datuk Seri Ismail Sabri Yaakob, Datuk Seri Mohamed Khaled Nordin dan Datuk Seri Mahdzir Khalid.
Selain itu, Setiausaha Agung, Datuk Seri Ahmad Maslan; Ketua Pemuda, Datuk Asyraf Wajdi Dusuki; Ketua Wanita, Datuk Seri Noraini Ahmad dan Ketua Puteri, Datuk Zahida Zarik Khan. – K! ONLINE.


Johor bikin Pahang ‘putih mata’
Oleh MUHAMMAD ZUHAILY BADLISHAH

27 Mac 2021, 11:50 am
BIARPUN beraksi tanpa kapten, Noor Azilah Aziz kerana kecederaan lutut, ia ternyata bukan satu masalah besar buat Johor Jewels untuk menewaskan Pahang Tulips 71-44 pada aksi ketiga Kumpulan B Netball Super League (NSL) semalam.
Kemenangan Johor di Stadium Juara, Bukit Kiara, Kuala Lumpur itu menyaksikan Pahang terus kempunan untuk mengutip sebarang mata selepas tewas tiga perlawanan berturut-turut setakat ini.
Walaupun berstatus pasukan pilihan, namun Johor tetap terpaksa bekerja keras untuk menjarakkan kedudukan selepas bermula perlahan dengan kelebihan empat jaringan sahaja ke atas Pahang pada suku masa pertama.
Jurulatih Johor, Fazira Mesnan mengakui terpaksa membuat perubahan taktikal dengan memasukkan goal attack, Nur Ezzaini Mohd. Nor dan meletakkan Nuraina Raziani sebagai goal shooter untuk menjarakkan kedudukan dengan Pahang.
“Kami masih mencari-cari corak permainan sewaktu suku pertama. Perubahan berlaku pada suku kedua selepas saya mengubah pemain untuk membolehkan mereka mendapat keserasian yang lebih baik,” katanya.
Percaturan itu membawa hasil apabila Johor berjaya menjarakkan kedudukan lebih besar dalam setiap set permainan dengan keputusan 35-26 (suku kedua), 55-35 (suku ketiga) dan seterusnya 71-44 pada suku terakhir.

Ia adalah kemenangan kedua berturut-turut Johor selepas terdahulu menewaskan Negeri Sembilan Venom 67-30 dan terikat 50-50 dengan Selangor Angels pada dua perlawanan pertama mereka minggu lalu.
Ia juga memberi bayangan Johor dijangka berupaya mencatat keputusan sama apabila bakal menghadapi Pahang sekali lagi untuk perlawanan keempat Kumpulan B esok.


Todak tekad bangkit lakar kemenangan pada MPL
Oleh KOSMO!

27 Mac 2021, 11:30 am
Oleh Siti Nurhezzaty Mohamad Hamdan
PENGURUS Todak MLBB, Mohd. Syazlan Rosdi mengakui, pasukannya sudah belajar daripada kesilapan minggu lalu menjelang saingan minggu ketiga Liga Profesional Mobile Legends (MPL) Malaysia menentang pasukan HomeBois hari ini.
Minggu lalu, Todak berjaya mencatat kemenangan 2-1 ke atas Orange Esports, namun gagal meneruskan rentak cemerlang itu apabila tewas 1-2 kepada Team SMG sekali gus terpaksa akur menduduki tangga ketiga Kumpulan A ketika ini.
Justeru, Mohd. Syazlan menjelaskan, barisan pemainnya tidak gentar untuk menghadapi tentangan daripada HomeBois dalam misi mengelak daripada mengalami kekalahan kedua berturut-turut.
“Kami akan melihat semula corak dan strategi-strategi permainan yang diterapkan oleh pasukan HomeBois. Kami juga akan mengkaji corak permainan kami ketika kalah kepada Team SMG minggu lalu.
“Kekalahan itu berlaku kerana kami menggunakan senarai pemain berbeza tetapi bangkit selepas menurunkan semula pemain-pemain utama. Harapan kami memenangi kejuaaran ini berturut-turut,” katanya ketika dihubungi Kosmo! baru-baru ini.

Mohd. Syazlan menegaskan, anak-anak didiknya berdepan kesukaran untuk mengenal pasti kekuatan ahli-ahli pasukan lawan dari segi pemilihan karakter hero yang mampu memberi impak sewaktu perlawanan.
Selain itu, beliau menjelaskan bahawa Todak berdepan sedikit masalah iaitu kekurangan waktu latihan, namun menganggap ia bukan penghalang utama untuk memberikan tentangan kerana mempercayai kekuatan dan kemahiran setiap pemain pasukan itu.
Dua lagi perlawanan lain yang akan berlangsung hari ini adalah pertembungan antara Team SMG menentang Orange Esports dan RED bertemu Resurgence Malaysia (RSG MY).


FINAS siasat insiden ceroboh Gua Matsoorat
Oleh ZAKI SALLEH

28 Mac 2021, 9:36 pm
IPOH – Tindakan sekumpulan kru produksi drama yang menceroboh masuk ke Gua Matsoorat sehingga merosakkan fosil berusia jutaan tahun di situ dilihat sebagai serius kerana ia sepatutnya tidak berlaku
Sehubungan itu satu siasatan dalaman akan dilakukan oleh pihak Perbadanan Kemajuan Filem Nasional (FINAS) bagi mendapatkan gambaran terperinci berhubung insiden itu.
Pengerusi FINAS, Zakaria Abdul Hamid berkata, pihaknya juga kecewa berkenaan kejadian tersebut kerana pencerobohan itu telah merosakkan khazanah alam.
Malah katanya, Menteri Komunikasi dan Multimedia, Datuk Seri Saifuddin Abdullah telah mengarahkan FINAS membuat siasatan dan inginkan maklumat lengkap dengan menemui pihak terbabit.
“Sepatutnya pihak kru produksi kena berhati-hati kerana isu pencerobohan seperti ini adalah serius apatah lagi melibatkan sebuah kawasan bersejarah.
“Sebaik mengetahui perkara sebenar, kita akan buat saranan melalui pasukan penguat kuasa dari Bahagian Pelesenan dan Penguatkuasaan FINAS bagi memantau kerja-kerja penggambaran,” ujarnya.

Beliau berkata demikian pada sidang akhbar selepas merasmikan majlis penutup Bengkel Hakcipta dan Bikin Video Muzik di Dewan Bandaran Ipoh di sini hari ini.
Bengkel berkenaan merupakan anjuran Majlis Bandaraya Ipoh (MBI) dengan kerjasama Luncai Emas Sdn. Bhd. dan FINAS yang turut dihadiri komposer terkenal tanah air, Datuk M. Nasir.
Mengulas lanjut jelas Zakaria, susulan insiden tersebut pihak Bahagian Pelesenan dan Penguatkuasaan FINAS akan membuat penilaian terhadap syarat-syarat yang perlu dipatuhi pihak produksi sebelum dikeluarkan Surat Perakuan Penggambaran (SPP).
Media semalam melaporkan, tindakan syarikat produksi drama berkenaan yang tidak jujur apabila hanya memohon kebenaran untuk melakukan penggambaran di kawasan luar gua serta sekitar bandar raya Ipoh sahaja dan berjanji mematuhinya.
Malah, tindakan kru penggambaran dari Kuala Lumpur itu memasuki kawasan warisan bersejarah berkenaan yang kini tular di media sosial dikritik warga maya. -K! ONLINE


Hoki: Terengganu bawa bekalan selasa
Oleh MUHAMMAD ZUHAILY BADLISHAH

28 Mac 2021, 10:20 pm
KUALA LUMPUR – Bekas juara lima edisi, Pasukan Hoki Terengganu (THT) boleh dikatakan sudah ‘sebelah kaki’ ke pentas final Piala TNB selepas menewaskan Maybank 2-0 pada separuh akhir pertama di Stadium Hoki Nasional, Bukit Jalil sebentar tadi.
Biarpun cuma dua gol, ia tetap dilihat sebagai satu bekalan selesa buat naib juara Liga Hoki Malaysia (MHL) itu untuk aksi timbal balik menentang Maybank pada Rabu ini.
Bagaimanapun, anak-anak buah K. Rajan masih perlu melakukan banyak kerja rumah jika mahu mempertahankan agregat tersebut kerana Maybank pastinya akan bermati-matian untuk memadam kelebihan berkenaan.
Ini kerana skuad bimbingan Azrul Effendy Bistamam itu masih mempunyai barisan pemain yang mampu mengubah situasi perlawanan pada Rabu ini jika mereka menajamkan lagi penyudah di hadapan gawang gol THT.
Apa tidaknya, Maybank yang meraih tempat ketiga MHL musim ini, gagal memanfaatkan tujuh pukulan sudut penalti diraih sepanjang perlawanan itu.
Sebaliknya, THT mengambil kesempatan dengan serangan balas pantas untuk menjaringkan dua gol padang menerusi Shello Silverius serta Mohd. Fitri Saari masing-masing pada minit ke-22 dan 49.

Sebagai rekod, THT pernah dianggap sebagai kuasa besar arena hoki Malaysia selepas menjuarai Piala Tenaga Nasional Berhad (TNB) empat kali berturut-turut dari tahun 2014 hingga 2017 sebelum kembali memenanginya pada tahun 2019. – K! ONLINE


Rumah terbakar, majlis tunang tetap diteruskan
Oleh MOHD SHARKAWI LONDING

28 Mac 2021, 8:25 pm
BATU PAHAT – Majlis pertunangan seorang operator bersama pasangannya tetap diteruskan meskipun rumah pusaka keluarganya yang berusia 100 tahun musnah dijilat api dalam kebakaran di Kampung Parit Mustaffa Darat, Parit Sulong di sini hari ini.
Menurut mangsa, Nur Hidayah Jahurin, 20, majlis pertunangan bersama pasangannya, Mohd. Sahril Sairian, 30, akan diadakan di rumah saudaranya yang terletak bersebelahan rumah keluarganya.
“Kami buat ala kadar hanya sarung cincin, semua barang musnah termasuk pelamin, barang hantaran, makanan untuk tetamu pun turut hangus.
“Besar sungguh ujian kami sekeluarga, apa pun kami reda, Insya-Allah mungkin Allah nak bagi rezeki yang lebih baik untuk kami nanti,” katanya ketika dihubungi di sini hari ini.
Nur Hidayah berkata, kejadian itu berlaku kira-kira sejam sebelum majlis sebenar berlangsung dan ketika kejadian dia sedang bersiap untuk menunggu hari bahagia itu.
Bercerita berkenaan kejadian, katanya, ketika itu dia sedang bersolek tiba-tiba dia terdengar bunyi tetamu kecoh memberitahu ada kepulan asap tebal sebelum api marak menyambar pelamin.

“Saya dengar orang cakap ada asap, saya ingatkan asap dari dapur, tetapi bila keluar api sudah marak.
“Tak sempat nak selamatkan apa-apa, dokumen penting pun tak sempat selamat, masing-masing keluar selamatkan diri,”katanya.
Dalam kejadian kira-kira pukul 1 tengah hari itu, bapanya, Jahurin Tukiran, 54, pengsan selepas terkejut dengan kejadian itu manakala saudaranya berusia 32 tahun cedera akibat terkena serpihan kaca.
Nur Hidayah yang bekerja sebagai operator dan pasangannya seorang peniaga merancang untuk mengadakan majlis itu sejak November tahun lalu.
Majlis sepatutnya diadakan lebih awal namun kerana penularan pandemik Covid-19 dan pelaksanaan Perintah Kawalan Pergerakan (PKP), mereka terpaksa tangguhkan sehingga ke hari ini. -K! ONLINE


Peniaga nasi ayam melecur disambar api
Oleh NOR AINNA HAMZAH

28 Mac 2021, 8:49 pm
REMBAU – Seorang peniaga nasi ayam Hainan Singapura berhadapan detik-detik cemas apabila bahagian muka, kepala dan tangan kanannya disambar api dalam kejadian di Pekan Pedas, di sini, 24 Mac lalu.
Mangsa, Muhammad Muizzu Mohd Noor, 30, berkata, ketika kejadian dia seperti biasa sedang menyiapkan pesanan dan melayan pelanggan di restoran yang baharu sahaja beroperasi Februari lalu.
Menurutnya, dia baharu sahaja membeli ketuhar berkenaan dan tidak menyangka akan berhadapan dengan kejadian itu memandangkan sudah berpengalaman lebih lima tahun menggunakan peralatan itu.
“Ini kali kedua saya guna ketuhar yang sama untuk memanggang ayam. Hari pertama, sehari sebelum kejadian.
“Keesokan harinya ayam kurang masak walaupun saya menggunakan suhu dan tempoh masa yang sama. Saya cuba memperbetulkan bahagian pemutar, namun tiba-tiba api dari dalam ketuhar menolak penutup lalu menyambar bahagian muka saya,” katanya ketika ditemui di Desa Permai Pedas, di sini hari ini.
Susulan kejadian berkenaan, peniaga itu telah membuat laporan di Balai Polis Pedas hari ini bagi menuntut hak sebagai pengguna dan diberikan pampasan ketuhar.

Menurutnya, laporan polis lewat dibuat susulan dia ditahan di wad Hospital Rembau selama lima hari bermula Rabu lalu hingga hari ini.
“Selepas disambar api, saya terus mendapatkan rawatan di Klinik Kesihatan Pedas sebelum dirujuk ke Hospital Rembau susulan keadaan melecur yang teruk.
“Akibat kejadian itu juga, rambut saya terbakar dan terpaksa dibotakkan pada bahagian hadapan,” ujarnya.
Katanya, operasi perniagaan juga terpaksa dihentikan buat sementara waktu. – K! ONLINE


Padah letak kamera dalam tandas wanita
Oleh EDDY AQMAL MOHAMED HAMIDI

28 Mac 2021, 9:23 pm
GOMBAK – Tindakan tidak bermoral seorang lelaki meletakkan kamera tersembunyi untuk merakam aktiviti di dalam tandas wanita akhirnya mengundang padah apabila dia ditahan di sebuah kilang tempatnya bekerja di Taman Perindustrian Selayang, di sini pada 26 Mac lalu.
Ketua Polis Daerah Gombak, Asisten Komisioner Arifai Tarawe berkata, pada 25 Mac lalu, ketika seorang wanita berusia 27 tahun yang bekerja di kilang tersebut masuk ke dalam tandas wanita dan dia terlihat satu objek mencurigakan di bawah sinki tandas berkenaan.
“Setelah diamati, objek tersebut merupakan kamera tersembunyi berbentuk seperti sebatang pen berwarna hitam dan mangsa bertindak membawa pulang ke rumah untuk pemeriksaan lanjut.
“Wanita itu kemudiannya mendapati terdapat beberapa rakaman video yang jelas memaparkan kemaluan serta mukanya termasuk beberapa rakan sekerja wanita yang lain dan mengesyaki kamera tersebut adalah milik seorang pekerja kilang sama yang dikenalinya,” katanya menerusi satu kenyataan di sini hari ini.
Menurut Arifai, wanita berkenaan mengesyaki pen itu dimiliki individu dikenalinya kerana rakaman tersebut turut mengandungi paparan muka lelaki berkenaan yang dilihat sedang meletak dan mengambil kamera itu.
“Mangsa seterusnya memaklumkan penemuan itu kepada majikan yang seterusnya membuat laporan polis. Pada 26 Mac sekitar pukul 11 pagi, sepasukan polis dari Bahagian Siasatan Jenayah Ibu Pejabat Polis Daerah (IPD) Gombak telah pergi ke kilang tersebut dan memberkas suspek.

“Suspek merupakan lelaki tempatan berusia 41 tahun yang turut bekerja di kilang yang sama dan siasatan mendapati dia bertindak berseorangan meletakkan kamera di bawah sinki dalam tandas perempuan bagi tujuan rakaman video untuk kepuasan diri sendiri dan mengaku berbuat demikian sejak awal Mac lalu,” katanya.
Tambah Arifai, pihaknya turut merampas satu unit kamera berbentuk pen berwarna hitam serta sekeping kad memori dan siasatan berhubung kes tersebut dijalankan di bawah Seksyen 509 Kanun Keseksaan dan Seksyen 14 Akta Kesalahan Kecil 1955.
“Suspek telah dibawa ke Mahkamah Majistret Selayang dan kini dibenarkan reman selama empat hari mulai 27 hingga 30 Mac ini untuk siasatan lanjut,” tegas beliau. – K! ONLINE


GKP 3.0: Penerima tidak perlu buat permohonan semula
Oleh MOHD. HUSNI MOHD. NOOR

28 Mac 2021, 9:03 pm
PUTRAJAYA – Penerima sedia ada Geran Khas Prihatin (GKP) 1.0 dan GKP 2.0 tidak perlu membuat permohonan semula bagi memohon GKP 3.0.
Menterinya, Tengku Datuk Seri Zafrul Tengku Abdul Aziz berkata, bagi perusahaan kecil dan sederhana (PKS) mikro yang tidak pernah menerima GKP sebelum ini, mereka boleh memohon GKP 3.0 menerusi Portal GKP, iaitu https://gkp.hasil.gov.my/.
Beliau berkata, permohonan itu akan dibuka secara dalam talian selama 15 hari bermula 1 hingga 15 April depan.
“Bagi PKS mikro yang tidak lulus dan belum menerima GKP sebelum ini juga masih berpeluang untuk mengemukakan permohonan untuk semakan semula.
“PKS mikro yang layak untuk GKP 3.0 adalah perniagaan yang menepati kriteria PKS mikro dan juga berdaftar dengan Suruhanjaya Syarikat Malaysia (SSM), pihak berkuasa tempatan atau Lembaga Hasil Dalam Negeri (LHDN) setakat 28 Februari lalu,” katanya menerusi kenyataan akhbar hari ini.
Katanya, GKP 3.0 akan memanfaatkan hampir 1.2 juta PKS mikro dengan peruntukan RM1.2 bilion di mana PKS mikro yang layak akan menerima bantuan secara ‘one-off’ GKP 3.0 sebanyak RM1,000.

Tengku Zafrul berkata, selepas pangkalan data GKP dikemas kini, pembayaran GKP 3.0 akan mula dibuat pada bulan Jun depan.
Menurutnya, GKP 3.0 diumumkan Perdana Menteri, Tan Sri Muhyiddin Yassin di bawah Program Strategik Memperkasa Rakyat dan Ekonomi (PEMERKASA) bertujuan menyokong sektor perniagaan khususnya PKS mikro tempatan.
“Ia bertujuan meringankan beban kewangan PKS mikro agar mereka mampu menggiatkan semula perniagaan di dalam tempoh yang masih mencabar ini,” katanya.
Maklumat lanjut mengenai GKP boleh dirujuk menerusi Soalan Lazim (FAQ) yang telah dimuat naik di portal rasmi GKP.
Secara keseluruhan, jumlah bantuan kewangan bagi tiga siri GKP berkenaan adalah berjumlah RM4.78 bilion. – K! ONLINE


Mangsa lemas Tasik Kenyir baru seminggu nikah
Oleh NOOR HAYATI MAMAT

28 Mac 2021, 9:13 pm
HULU TERENGGANU – Ami Azzizol Abu Bakri,22, yang dikhuatiri lemas ketika mandi di Sungai Petuang, Tasik Kenyir dekat sini semalam baru sahaja melangsungkan perkahwinan dengan pasangannya, Syarifah Ramli,21, seminggu yang lalu.
Abang sulongnya, Amir Amizi,33, berkata, adik lelaki bongsunya bernikah dengan Syarifah di Pejabat Agama Islam Daerah Dungun pada 21 Mac lalu sebelum diraikan pada majlis sambut menantu pada hari yang sama.
Menurutnya, Ami Azzizol dan isteri bercuti ke Tasik Kenyir bagi meraikan perkahwinan mereka bersama keluarga mentuanya yang menetap di Rasau, Dungun, semalam.
“Saya difahamkan mereka sampai di rumah rakit yang menjadi tempat penginapan pada pukul 1 tengah hari semalam sebelum dijadual pulang pada hari ini.
“Tahu-tahu saya dimaklumkan dengan kejadian lemas yang menimpa adik bongsu saya (Ami Azzizol) pada pukul 8 malam semalam,” katanya kepada Kosmo! di sini hari ini.
Wajah sayu ibu mangsa, Zabidah ketika menunggu operasi mencari dan menyelamat anak bongsunya hari ini. /FOTO PUTQRA HAIRRY ROSLI
Amir Amizi berkata, dia dan ahli keluarga termasuk ibunya, Zabidah A. Rahman, 62, bergegas ke lokasi kejadian pada pukul 1 pagi tadi.

Ujarnya, mereka sekeluarga yang masih terkejut tentang insiden itu berharap agar jasad Ami Azzizol dapat ditemui segera.
“Kami juga menunaikan solat hajat bagi memudahkan operasi pencarian adik lelaki saya,” katanya.
Sebelum ini, Ami Azzizol dilaporkan lemas dipercayai akibat kekejangan otot ketika mandi di Tasik Kenyir berhampiran sebuah rumah rakit di Sungai Petuang.
Setakat ini operasi mencari dan menyelamat masih gagal menemui mangsa. – K! ONLINE


Hoki: Peluang seimbang Blue Warriors, PKS Uniten
Oleh MUHAMMAD ZUHAILY BADLISHAH

28 Mac 2021, 9:29 pm
KUALA LUMPUR – Naib juara Liga Hoki Wanita Malaysia musim ini, Blue Warriors mensia-siakan kelebihan dua gol apabila seri 3-3 dengan PKS Uniten-KPT pada separuh akhir pertama Piala Vivian May Soars di Stadium Hoki Nasional, Bukit Jalil sebentar tadi.
Pasukan hoki wanita dari Polis Diraja Malaysia (PDRM) itu perlu menyalahkan diri sendiri kerana membenarkan PKS Uniten bangkit menyamakan kedudukan dengan dua gol pantas dalam tempoh tiga minit.
Ia secara tidak langsung kembali membuka peluang buat PKS Uniten menjelang aksi separuh akhir kedua pada Rabu ini yang berdepan misi mempertahankan kejuaraan Piala Vivian May Soars dimenangi mereka tahun lalu.
Dalam aksi itu, Blue Warrrios terlebih dahulu membuka tirai jaringan melalui Ellya Amanina Ellias pada minit ke-31 sebelum Nurmaizatul Hanim Syafi Shiek Fuad mengikat kedudukan buat PKS Uniten selang 10 minit kemudian.
Tersentak dengan situasi itu, Blue Warriors yang dikendalikan Ahmad Nizam Yusof menambah dua lagi gol hasil jaringan padang Nurfatin Dizana Mohd. Zaidi dan pukulan sudut penalti Wan Norfaiezah Md. Saiuti pada minit ke-42 serta 45.
Bagaimanapun, PKS Uniten yang di bawah bimbingan penolong jurulatih skuad wanita kebangsaan, Lailin Abu Hassan menunjukkan semangat tidak mudah menyerah kalah apabila bangkit menyamakan kedudukan tidak lama kemudian.

“Saya berbangga dengan semangat ditunjukkan para pemain yang bersungguh-sungguh untuk bangkit dalam perlawanan ini. Saya anggap keputusan seri ini sesuatu yang positif buat kami,” kata Lailin.
Dua gol terakhir PKS Uniten dijaringkan sekali lagi oleh Nurmaizatul Hanim pada minit ke-46 sebelum kapten, Raja Norsharina Raja Shabuddin memanfaatkan pukulan sudut penalti tiga minit kemudian. – K! ONLINE


Wanita guna parang halang AADK tahan dua anaknya
Oleh ASLIZA MUSA

28 Mac 2021, 10:56 pm
LARUT – Demi kasih kepada anak, seorang ibu tidak mampu berfikiran waras apabila tergamak mengugut dengan sebilah parang bagi menghalang penguatkuasa Agensi Anti Dadah Kebangsaan (AADK) Perak daripada menahan dua anak lelakinya.
Dalam Op Perdana yang dijalankan di Batu Kurau hari ini, wanita berusia 60-an itu enggan memberi kerjasama hingga terpaksa dipujuk pegawai AADK selama lebih 30 minit.
Tindakan degil wanita itu menyebabkan anaknya masing-masing berusia 18 dan 20 tahun hampir berjaya meloloskan diri.
Bagaimanapun, tindakan pantas anggota AADK berjaya memberkas dua penagih tegar itu ketika mereka cuba melarikan diri melalui bumbung rumah.
Penolong Pengarah Penguatkuasaan AADK negeri, A. Rueben berkata, ketika serbuan dijalankan, beberapa anggotanya telah bersiap sedia mengepung rumah berkenaan.
Katanya, ketika ditangkap, dua beradik itu didapati dalam keadaan khayal dipercayai di bawah pengaruh dadah.

“Siasatan mendapati dua beradik itu merupakan penagih tegar yang dikehendaki selepas berjaya meloloskan diri dalam beberapa serbuan sebelum ini.
“Ujian saringan air kencing yang dilakukan mendapati mereka positif dadah,” katanya di sini hari ini.
Dalam pada itu, katanya, dalam operasi dua hari di Daerah Larut, Matang dan Selama (LMS) sejak semalam, 36 individu termasuk seorang pengedar dadah ditahan termasuk merampas 55.29 gram dadah jenis morfin.
Katanya, kesemua suspek yang ditahan merupakan warga tempatan berusia antara 16 hingga 56 tahun.
“Kesemua mereka didapati positif dadah jenis ganja, morfin dan syabu menerusi ujian saringan awal air kencing.
“Mereka yang ditangkap akan disiasat mengikut Seksyen 3(1) Akta Penagih Dadah 1983 pindaan 1998 manakala suspek yang didapati memiliki dadah telah diserahkan kepada pihak polis untuk siasatan mengikut Seksyen 39B Akta Dadah Berbahaya (ADB) 1952,” katanya. -K! ONLINE


25 maut bangunan 10 tingkat runtuh di Mesir
Oleh KOSMO!

28 Mac 2021, 10:48 pm
KAHERAH – Sekurangnya-kurangnya 25 terkorban susulan bangunan 10 tingkat runtuh di daerah Gesr Suez, Mesir dengan jumah kematian dilaporkan meningkat berbanding semalam selepas operasi menyelamat diteruskan hari ini.
Akhbar Al-Ihram berkata, jumlah mangsa yang cedera pada insiden semalam bertambah kepada 75 orang.
Operasi mencari dan menyelamat mangsa yang dikhuatiri tertimbus masih diteruskan sehingga lewat petang hari ini.
Akhbar itu turut melaporkan empat tingkat bangunan telah ditambah secara haram.
Pejabat Gabenor Kaherah dalam satu kenyataan berkata, insiden itu melibatkan sebuah bangunan yang terdiri daripada ruang bawah tanah, tingkat bawah dan sembilan tingkat atas. – AFP


107 individu ‘degil’ ditahan
Oleh AHMAD SHAHERMAN SHAMSURI

28 Mac 2021, 6:35 pm
PETALING JAYA – Seramai 107 individu ditahan atas kesalahan ingkar prosedur operasi standard (SOP) Perintah Kawalan Pergerakan (PKP) menerusi operasi pematuhan di seluruh negara, semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, 89 individu dikompaun manakala 18 lagi direman.
Katanya, antara kesalahan yang direkodkan melibatkan aktiviti pusat hiburan (75); tiada penjarakan fizikal (24); gagal menyediakan peralatan/merekod diri/pelanggan (2) dan lain-lain (6).
“Task Force Operasi Pematuhan yang diketuai Polis Diraja Malaysia (PDRM) juga telah membuat 52,287 pemeriksaan semalam, bagi memantau dan menguatkuasakan pematuhan SOP PKP,” katanya dalam satu kenyataan di sini hari ini.
Sementara itu, dalam kenyataan sama, Ismail Sabri memaklumkan Op Benteng semalam berjaya menahan 28 orang pendatang asing tanpa izin (PATI) dan merampas 12 buah kenderaan darat.
Katanya, pihak berkuasa turut mengesan 80 buah bot dan kapal di perairan negara melalui empat aktiviti penglihatan.

“Seramai lima orang PATI turut diusir melalui satu aktiviti pengusiran,” ujarnya.-K! ONLINE


6,045 pekebun kecil terpilih sertai Projek BTS
Oleh MUHAMMAD ZIKRI

28 Mac 2021, 5:55 pm
PONTIAN – Seramai 6,045 pekebun kecil dipilih bagi menyertai Projek Rintis Pemantauan dan Pelaporan Transaksi Buah Tandan Segar di Parlimen Tanjung Piai yang melibatkan kawasan seluas 11,954.21 hektar.
Timbalan Menteri Perusahaan, Perladangan dan Komoditi, Datuk Seri Wee Jeck Seng berkata, program tersebut akan melibatkan penyertaan 33 peniaga buah sawit (DF) serta sebuah kilang sawit.
“Menerusi projek itu, Lembaga Minyak Sawit Malaysia (MPOB) telah menubuhkan tiga kelompok minyak sawit mampan (SPOC) iaitu SPOC J18, J19 dan J20 dalam usaha membantu pekebun kecil kelapa sawit persendirian.
“Pekebun kecil ini akan dipersijilkan Minyak Sawit Mampan Malaysia (MSPO) yang kini berjumlah 27, 263 di seluruh negeri Johor dengan keluasan 69, 969.46 hektar termasuk 1,700 pekebun kecil di Tanjung Piai,” katanya ketika berucap.
Terdahulu, beliau merasmikan Projek Rintis Pemantauan dan Pelaporan Transaksi Buah Tanda Segar (BTS) di Kukup Golf Resort, di sini hari ini.
Hadir sama ialah Timbalan Ketua Setiausaha (Komoditi) Kementerian Perusahaan Perladangan dan Komoditi, Mad Zaidi Mohd. Karli dan Timbalan Ketua Pengarah (Perkhidmatan) Lembaga Minyak Sawit Malaysia (MPOB), Dr. Ramle Moslim.

Tambah Jeck Seng, bagi menyokong perkembangan industri sawit negara, MPOB sedang membangunkan satu sistem secara dalam talian bagi tujuan pemantauan dan pelaporan urus niaga BTS dalam kalangan pekebun kecil persendirian
“MPOB sukar untuk menyediakan khidmat pengembangan yang cekap tanpa maklumat lengkap berkenaan hasil, kos pengeluaran serta keuntungan yang diperoleh oleh pekebun kecil persendirian,”ujarnya.
Ahli Parlimen Tanjung Piai itu berkata, data hasil merupakan salah satu kriteria penting di bawah Pensijilan MSPO dan pembangunan sistem ini berperanan untuk memperoleh Skim Pensijilan MSPO yang mana ia dapat dilaksanakan dengan lebih lancar dan telus. – K! ONLINE


Angkara rendang ayam, warga emas dipukul suami
Oleh EDDY AQMAL MOHAMED HAMIDI

28 Mac 2021, 6:44 pm
AMPANG JAYA – Hanya kerana lambat memasak rendang ayam yang diminta, seorang wanita warga emas cedera selepas bergelut dengan suaminya sendiri dalam satu kejadian di rumah mereka di Jalan Pinang, Kampung Melayu di sini pada 21 Mac lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, dalam kejadian kira-kira pukul 10.30 pagi itu, suspek yang berusia 67 tahun turut menampar pipi isterinya yang berusia 66 tahun sebelum pertengkaran berlarutan hingga ke bilik tidur.
“Suspek kemudiannya telah bertindak duduk di atas badan isterinya termasuk meludah muka wanita itu dan mahu mencekik mangsa, namun wanita itu telah melawan mengakibatkan terjadinya pergelutan sehingga jatuh dari katil.
“Susulan pergelutan itu, wanita berkenaan mengalami sakit pada badan dan terdapat lebam pada dagu sebelah kanan, namun dia tidak dapat memastikan puncanya,” katanya menerusi satu kenyataan di sini hari ini.
Menurutnya, suspek yang merupakan seorang pesara Felda menghidap penyakit jantung, darah tinggi dan kencing manis yang memerlukan suntikan insulin empat kali sehari.
“Siasatan yang dilakukan mendapati wanita berkenaan tinggal di rumah tersebut bersama suami dan ibu mertuanya yang lumpuh berusia 86 tahun.

“Mangsa membuat laporan polis berhubung kejadian pada 25 Mac lalu dan tangkapan ke atas suspek telah dibuat kira-kira pukul 6 petang tadi,” ujarnya.
Katanya, kes disiasat di bawah Seksyen 323 Kanun Keseksaan dan Seksyen 18A Akta Keganasan Rumah Tangga yang jika disabitkan kesalahan boleh dipenjara selama satu tahun atau denda atau sebat atau mana-mana dua daripada hukuman tersebut. – K! ONLINE


Projek pembangunan akan dirujuk kepada Kementerian Kewangan
Oleh ROHANA MOHD. NAWI

28 Mac 2021, 7:35 pm
BACHOK – Proses penelitian projek-projek pembangunan yang akan disenarai pendek sebelum dimuatkan dalam Belanjawan 2022 akan dilakukan dalam tempoh empat bulan bermula April ini.
Menteri di Jabatan Perdana Menteri (Hal Ehwal Ekonomi), Datuk Seri Mustapa Mohamed berkata, pihaknya sudah menerima senarai projek daripada kementerian untuk diteliti sebelum dirujuk kepada Kementerian Kewangan.
Katanya, proses pertimbangan akan dilakukan oleh Unit Perancang Ekonomi.
“Projek pembangunan yang menjadi keutamaan termasuk pembinaan balai polis, sekolah, hospital, penyelenggaraan dan penambahbaikan jalan.
“Semua akan diperhalusi pada bulan depan sebelum dimuktamadkan pada Ogos. Kemudian kita akan berunding dengan Kementerian Kewangan untuk menentukan jumlah peruntukan yang akan dibelanjakan,” katanya.
Beliau berkata demikian ketika ditemui pemberita selepas Program Malaysia Prihatin Sesi Bersama Pegawai Kerajaan Negeri dan Kerajaan Persekutuan Peringkat Jajahan Bachok di Universiti Malaysia Kelantan (UMK) di sini hari ini.

Mustapa berkata, pihaknya sudah bertemu wakil jabatan berkaitan untuk mengenal pasti projek yang menghadapi masalah sebelum mengadakan mesyuarat dengan kementerian-kementerian awal bulan depan bagi mencari penyelesaian.
“Kita mahu memastikan peruntukan sebanyak RM69 bilion bagi melaksanakan agenda pembangunan dan merancakkan ekonomi negara pada tahun ini agar ia dibelanjakan sebaik mungkin sepenuhnya.
“Tujuannya bagi mengenal pasti projek yang ada masalah. Sebagai contoh, projek yang diluluskan, namun ada masalah melibatkan tanah. Kita ingin pastikan segala yang dirancang untuk pemulihan ekonomi dapat dibelanjakan dengan betul,” katanya. -K! ONLINE


PKPD di tiga kawasan di Pasir Puteh, Kelantan
Oleh AHMAD SHAHERMAN SHAMSURI

28 Mac 2021, 6:03 pm
PETALING JAYA – Tiga kawasan di Mukim Semerak, Pasir Puteh, Kelantan dikenakan Perintah Kawalan Pergerakan Diperketatkan (PKPD) bermula esok sehingga 11 April depan.
Menteri Kanan (Keselamatan), Datuk Seri Ismail Sabri Yaakob berkata, kawasan tersebut adalah Pusat Jagaan Rohaniah, Sekolah Integrasi Ikhwan dan Kampung Gong Kulim.
“Kementerian Kesihatan (KKM) mengesahkan berlaku peningkatan kes secara mendadak dengan sebanyak 25 kes positif Covid-19 telah direkodkan di lokaliti berkenaan.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju melaksanakan PKPD di lokaliti itu bermula esok sehingga 11 April depan,” katanya dalam satu kenyataan di sini hari ini.
Ismail Sabri berkata, pelaksanaan PKPD ini untuk memudahkan KKM melaksanakan saringan secara bersasar ke atas semua penghuni serta mengawal pergerakan dan penularan jangkitan dalam komuniti.
Dalam kenyataan sama, beliau turut memaklumkan bahawa PKPD di Penjara Tapah, Batang Padang, Perak dilanjutkan sehingga 30 April depan.

Bagaimanapun katanya, PKPD di kuarters kakitangan penjara itu tidak dilanjutkan dan akan tamat seperti yang dijadualkan sebelum ini.
“KKM mengesahkan masih berlaku jangkitan yang melibatkan tahanan dengan 27 kes positif terakhir telah dilaporkan pada 25 Mac lalu.
“Walaubagaimanapun, peningkatan kes ini tidak melibatkan anggota serta ahli keluarga yang tinggal di kuarters kakitangan penjara tersebut,” ujarnya.
Tambahnya, sehingga kini, KKM telah melaksanakan 3,787 ujian saringan dan daripada jumlah itu secara kumulatif sebanyak 834 kes positif Covid-19 telah direkodkan. -K! ONLINE


[VIDEO] Majlis pertunangan kecoh angkara rumah terbakar
Oleh MOHAMAD FAHD RAHMAT

28 Mac 2021, 7:12 pm
BATU PAHAT – Kegembiraan sebuah keluarga mengadakan majlis pertunangan bertukar cemas apabila kediaman mereka musnah dijilat api dalam kebakaran di Kampung Parit Mustaffa Darat, Parit Sulong, Yong Peng di sini hari ini.
Dalam kejadian kira-kira pukul 1 tengah hari itu, seorang lelaki berusia 54 tahun pengsan manakala seorang lagi berusia 32 mengalami kecederaan (luka) akibat terkena serpihan kaca.
Difahamkan, persiapan hari bersejarah tersebut dibuat bermula semalam dan majlis itu dijangka bermula kira-kira sejam sebelum kejadian kebakaran berlaku.
Beginilah keadaan rumah yang terbakar itu.
Menurut seorang saksi, Izzat Syafaat Ismail, 29, berkata, dia yang bertugas sebagai jurugambar terkejut apabila api marak dengan pantas dari bahagian dalam rumah ketika terdapat kira-kira 100 orang tetamu pada majlis itu.
“Keadaan kelam-kabut kerana masing masing ingin menyelamatkan barang-barang dalam rumah termasuk dokumen penting.
“Mujur tiada kemalangan jiwa melibatkan ahli keluarga dan tetamu yang hadir. Majlis pertunangan turut ditangguhkan ke waktu lain” katanya ketika dihubungi hari ini.

Sementara itu, menurut Jurucakap Pusat Gerakan Operasi (PGO), Jabatan Bomba dan Penyelamat Malaysia (JBPM) Johor berkata, kebakaran hampir 80 peratus berlaku di sebuah rumah jenis separuh kekal.
Dalam kejadian itu, sebuah motosikal turut musnah dijilat api.
“Seramai 22 orang anggota bomba daripada Balai Bomba dan Penyelamat (BBP) Batu Pahat, Penggaram dan Yong Peng dikejarkan ke tempat kejadian.
“Punca kebakaran dan anggaran kerugian masih dalam siasatan serta operasi ditamatkan pada pukul 3.34 petang,” katanya. -K! ONLINE


Ayu Ting Ting tidak pernah makan tempe
Oleh KOSMO!

28 Mac 2021, 7:12 pm
JAKARTA – Penyanyi dangdut terkenal Indonesia, Ayu Ting Ting kelmarin mendedahkan bahawa dia tidak pernah makan tempe seumur hidupnya, lapor laman berita Suara Banten hari ini.
Pengakuannya dalam satu video yang tular itu mendapat kecaman daripada netizen kerana tempe merupakan makanan kebiasaan orang Indonesia.
Ayu menerusi saluran Youtube Lucinta Luna berkata, dia tidak biasa memakan tempe kerana tidak pernah diajar makan makanan itu oleh ibu bapanya sejak kecil.
“Sejak dulu saya takut untuk makan tempe dan memang tidak gemarkannya.
“Bukan mengada-ngada, sebaliknya ayah tidak pernah memberi saya makan tempe ketika kecil.
“Jadi, jika ada orang yang memberi saya tempe, saya pasti tidak akan memakannya,” ujar Ayu.

Bagaimanapun, pelantun lagu Alamat Palsu itu baru-baru ini mencuba tempe goreng celup tepung yang dibuat oleh ayahnya sendiri dan mula sedar bahawa anggapannya selama ini meleset sama sekali.
“Selama ini, saya melihat tempe yang digoreng tanpa ada tepung. Ternyata, apabila mencuba tempe yang digoreng dengan tepung ini, rasanya enak sekali,” jelasnya.
Sejak itu, Ayu mula menyukai makanan itu namun hanya memakan tempe yang digoreng dengan tepung. – Agensi


PKPD di Pulau Tioman ditamatkan kecuali Kampung Juara
Oleh AHMAD SHAHERMAN SHAMSURI

28 Mac 2021, 6:14 pm
PETALING JAYA – Perintah Kawalan Pergerakan Diperketatkan (PKPD) yang dilaksanakan di Pulau Tioman, Rompin, Pahang sebelum ini ditamatkan esok.
Menteri Kanan (Keselamatan), Datuk Seri Ismail Sabri Yaakob berkata, walaubagaimanapun, pihaknya terpaksa melanjutkan PKPD di Kampung Juara yang terletak di pulau itu kerana masih terdapat kes baharu yang dikesan.
Katanya, sebanyak 32 kes positif telah dilaporkan setakat ini dan masih terdapat 32 baki sampel saringan sedang menunggu keputusan.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat Kementerian Kesihatan (KKM), kerajaan bersetuju untuk menamatkan PKPD di Pulau Tioman, Rompin, Pahang esok seperti yang dijadualkan.
“Bagaimanapun, PKPD di Kampung Juara dilanjutkan sehingga 6 April depan,” katanya dalam satu kenyataan di sini hari ini.
Sementara itu, dalam kenyataan sama, beliau turut memaklumkan penamatan PKPD dan Perintah Kawalan Pergerakan (PKP) di dua kawasan di Sabah dan Sarawak bermula Selasa ini.

“PKP di Daerah Nabawan Sabah ditamatkan Selasa ini selepas KKM mengesahkan baki kes positif di daerah ini menunjukkan tren penurunan, kluster adalah terkawal dan hanya satu kes dilaporkan pada Jumaat lalu.
“PKPD di Kampung Bintawa Ulu dan Tengah, Kuching, Sarawak pula ditamatkan selepas kluster kedua-dua lokaliti itu terkawal dan kesemua kes positif telah dimasukkan ke Pusat Kuarantin dan Rawatan Covid-19 (PKRC). Semua kontak rapat diasingkan dan dipantau sehingga hari ke-14,”ujarnya. -K! ONLINE


Nelayan Vietnam terapung lima hari ditemui selamat
Oleh TOREK SULONG

28 Mac 2021, 6:22 pm
PASIR PUTEH – Seorang nelayan warga Vietnam ditemui dalam keadaan selamat selepas bot yang dinaiki karam berhampiran Pulau Nam Du, Vietnam lima hari yang lalu.
Sepanjang tempoh itu, mangsa yang berusia 41 tahun hanya berpaut pada pelampung pukat tanpa seurat benang sebelum diselamatkan oleh kru kapal sekitar pukul 11.30 pagi semalam.
Pengarah Agensi Penguatkuasaan Maritim Malaysia (Maritim Malaysia) Kelantan, Kepten Maritim Muhd. Nur Syam Asmawie Yaacob berkata, mangsa ditemui kira-kira 107. 2 batu nautika dari kuala Tok Bali di sini iaitu sejauh 147 batu nautika dari pulau lokasi bot karam.
Katanya, Maritim Malaysia menerima laporan mengenai penemuan mangsa daripada Kapal Express 93 sebelum berjaya menemui lelaki itu pada pukul 2.20 petang.
“Anak kapal itu telah menyelamatkan mangsa sebelum menghubungi pihak Maritim.
“Siasatan awal mendapati, mangsa bekerja sebagai nelayan di atas sebuah bot bersama lima orang awak-awak termasuk seorang tekong,” katanya dalam satu kenyataan hari ini.

Menurutnya, bot yang dinaiki mangsa dipercayai karam sebelum dihanyutkan ke lokasi dia ditemui.
Katanya, mangsa telah dibawa ke Jeti Tok Bali Supply Base (TBSB) pada pukul 9.30 pagi tadi.
“Pemeriksaan awal mendapati, mangsa mengalami hypothermia iaitu suhu badan sejuk, sedikit kekejangan dan kesukaran bernafas.
“Mangsa juga telah dihantar ke Klinik Kesihatan Cherang Ruku di sini untuk menjalani saringan Covid-19 dan pemeriksaan kesihatan,” katanya.
Bagaimanapun, nasib rakan-rakannya lain yang turut karam dalam kejadian itu masih belum diketahui. – K! ONLINE


NS rekod satu angka kes harian
Oleh NOR AINNA HAMZAH

28 Mac 2021, 5:38 pm
SEREMBAN – Negeri Sembilan (NS) hari ini berjaya mencatatkan penurunan kes harian Covid-19 hingga satu angka iaitu sembilan kes.
Selepas gelombang ketiga penularan Covid-19, negeri ini pernah mencatatkan bilangan kes harian tinggi termasuklah muncul sebagai negeri tertinggi kes harian sebanyak 541 kes melalui kluster Bakti pada 7 Disember tahun lalu.
Menurut Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri Sembilan, S. Veerapan, sehingga 12 tengah hari tadi terdapat sembilan kes baharu positif Covid-19 dilaporkan kepada Crisis Preparedness and Response Centre (CPRC) Jabatan Kesihatan Negeri, Negeri Sembilan (JKNNS) menjadikan jumlah keseluruhan sebanyak 17,179 kes.
“Daripada sembilan kes baharu, lapan daripadanya merupakan kes yang direkodkan di daerah Seremban antaranya satu kes bagi Kluster Industri Tekstil Nilai, dua kes saringan Kluster Jalan Perdana dan satu kes saringan Kluster Industri Permata.
“Satu lagi kes direkodkan di daerah Tampin melibatkan kes Kluster Industri Gunung Mas,” katanya dalam satu kenyataan, di sini hari ini.
Beliau berkata, terdapat 367 kes aktif mengikut definisi Program Pengurangan Risiko Daerah (Jumlah kes jangkitan tempatan dalam tempoh 14 hari terakhir).

Katanya, sehingga kini terdapat 25 kluster yang masih belum diisytiharkan tamat di negeri ini. -K! ONLINE


Ribuan kambing terperangkap dalam kapal di Terusan Suez
Oleh KOSMO!

28 Mac 2021, 4:11 pm
KAHERAH – Kira-kira 10 kapal yang membawa haiwan tersangkut di Terusan Suez dan kawasan sekitarnya selepas laluan perjalanan pengangkutan itu disekat kapal kontena Ever Given, lapor akhbar Daily Mail, semalam.
Kapal kontena besar milik Panama itu tersadai sejak Selasa lalu dan mengakibatkan kesesakan lalu lintas marin yang teruk di Terusan Suez.
Usaha menyelamat sedang dilakukan dengan kapal kargo bernilai jutaan dolar tidak dapat meneruskan pelayaran ke destinasinya dan melibatkan pembekal syarikat-syarikat besar seperti Ikea.
Data yang dikumpulkan agensi berita Bloomberg menunjukkan 10 kapal yang terkandas di terusan tersebut berkemungkinan membawa ternakan kambing biri-biri.
Keadaan itu boleh menimbulkan situasi serius kerana bekalan makanan dan air untuk haiwan ternakan hanya dapat bertahan sekurang-kurangnya seminggu.
Presiden Pengeksport Persatuan Ternakan Amerika Syarikat, Bob Bishop berkata, kapal biasanya menyimpan bekalan makanan tambahan untuk haiwan yang cukup sekurang-kurangnya untuk dua atau tiga hari.

Ketua Pegawai Polisi Kumpulan Kebajikan Haiwan, Compassion in World Farming, Peter Stevenson berkata, beliau tidak menjangka isu tersebut boleh mengundang masalah besar.
“Masa berjalan dan isu kapal tersekat ini menjadi semakin teruk serta tidak menunjukkan sebarang perkembangan positif,” katanya.
Sebanyak 321 kapal tangki dan kapal kargo kini menunggu giliran untuk melintasi sekatan Terusan Suez yang sudah memasuki hari keenam. – Agensi


Syiling Britain paling mahal dijual pada RM9.4 juta
Oleh KOSMO!

28 Mac 2021, 5:10 pm
DALLAS, Texas – Sekeping syiling emas memperingati Raja Edward VIII memecah rekod dunia apabila terjual pada harga  £1.65 juta (RM9.4 juta) dalam acara lelongan oleh firma Heritage Auctions di Dallas, Amerika Syarikat, lapor akhbar Daily Mail, kelmarin.
Syiling percubaan yang direka oleh Humphrey Paget itu menjadi syiling Britain paling mahal pernah dijual mengalahkan rekod jualan peribadi £1 juta (RM5.7 juta) untuk syiling Edward VIII Corak Berdaulat dengan nilai muka £1 (RM5) yang ditaja Royal Mint pada Januari 2020.
Syiling emas dengan ukiran wajah Edward VIII pada sebelah sisi itu tidak pernah dilancarkan memandangkan baginda hanya memerintah selama 11 bulan.
Ia merupakan satu daripada tiga keping duit syiling Edward VIII  £5 (RM28)  yang diketahui wujud di dunia.
Dua lagi dimiliki agensi yang bertanggungjawab menghasilkan syiling Britain, Royal Mint dan seorang pengumpul persendirian di Amerika Syarikat.
Naib Presiden Eksekutif Numismatik Antarabangsa Heritage Auctions, Cristiano Bierrenbach, menyifatkan syiling itu adalah hadiah terhebat dalam angka numismatik Inggeris iaitu kajian melibatkan koleksi syiling.

“Ini adalah syiling yang tidak sempat dimiliki oleh raja sendiri. Penjualannya benar-benar peluang sekali dalam seumur hidup untuk pembida.
“Kecantikan dan kualitinya tidak dapat disangkal dengan dua keping lagi dipercayai berada di tangan pengumpul persendirian,” katanya. – Agensi